elkarri bizkarra ematen ari gara\nelkarri bizkarra ematen ari gara –\nJon O. Urainek egindako elkarrizketa, Berrian argitaratua.\nEuskal lurraldeen eta herritarren arteko distantziaz eta hura txikitzeko neurriez gogoetatu du Bidegainek ‘Lurraldea eta herria. Zazpiak bat. Atzo, gaur, bihar’ liburuan. Orainaz ezkor, geroan du itxaropena.\nArg: Isabelle Miquelestorena\nZatiketa administratiboaren arabera funtzionatzeak areagotzen du kontzientziaren galera. Adibide gisa, Euskal Autonomia Erkidegoaren eta Nafarroaren arteko banaketa. 40 urteko ibilbidean, ideologikoki irabazi dute Nafarroa eta EAE zatituta ikusi nahi dituztenek. Alde horretatik asko galdu dugu Euskal Herria bat dela pentsatzen dugunok. Mapa instituzionaletik abiatutako eskemek areagotzen dute zatiketa administratibo hori, eta, beraz, herri bakarra garelako kontzientzia hori ahultzen dute. Nola eman buelta? Eguneroko lanetik; ez hainbeste politika instituzionaletik. Herrigintzatik berraktibatu behar dira garai batez egon ziren harreman kulturalak, herri mugimenduen artekoak, lagun artekoak, kirol arlokoak… hortik aktibatu daiteke herri kontzientzia.\nAdibide zehatzak ematen ditut; batzuk zailagoak diruditenak, beste batzuk antolaketa pixka batekin egin daitezkeenak… desaktibatu beharko litzateke, edo alternatiba bat sortu, estatistiken arazoari. Estatistiken espekulazio bat dago azken urteetan; nire ustez, ez da inoiz egon azken urteetan bezainbat estatistika. Erakundeek erabiltzen dituzte beren interesen arabera, baina estatistikek antolaketa administratibo baten argazkia egiten dute. Gaur egun, komunikabideetan erraza da horiek ematea, asko iristen baitira, baina horiek ematean, Euskal Herriaren mapa faltsu bat elikatzen dugu egunero-egunero. Azken hamabost urteetan, gure lurralde mapa itxuraldatu da. Ez da bilakaera instituzional baten beharrik Euskal Herria aintzat hartzen duten sektoreek horri buelta emateko. Antolatuko balitz estatistika etxe bat, nazionala, erakundeek, komunikabideek eta denek elkarrekin lan eginez…\nelkarri bizkarra ematen ari gara, eneko bidegain, estatugintza, Euskal Herria, hausnarketa, hegoaldea, herria, herrigintza, Iparraldea, nazio eraikuntza, nazioa, naziogintza, okupazioa, zatiketa\nNòsAltrest Prest Jaialdia ospatuko da Lizarran\n3 pentsamendu “Eneko Bidegain: “elkarri bizkarra ematen ari gara””-ri buruz\nfreud 2018-04-06 17:49\n“Nola izan den herri batu historian zehar, nola galdu duen batasun hori eta zeintzuk izan diren erresistentziak”… Nabar Estatua ekuaziotik at uztearekin ez dago ulermenik. Nabar Estatuari bizkarra ematea estrategia politikoari bizkarra ematea da.\nNoski herri honek baduela potentzial haundia hizkuntza eta kultur mailan, falta zaiona da arrazonamendu politikoa berreskuratzea.\nAranismoa eta zazpiak-batarena, inperialismoak moldeatu ziguten pentsamendutik atera behar gara.\nSuagaar 2018-04-07 13:49\nZazpiak batarena moldeatu zigutela zer? Nafar estatua izan da euskal egiturarik haundiena, Baina ez da lehena izan, ez bakarra ta ezta azkena ere.\nNAfar Erreinua euskal lurraldeak baino askoz haundiagoa zen, Nafar erreinuak inoiz ez zituen izan euskal lurralde guztiak bere barne, askok bai ta batzuk menpeko (baina ez Nafarroa izanda) , baina ez den denak.\nNafarroaren historia defendatzeko lurretik bota behar al da Aranak izan duen garrantzia (ta ez naiz bere zalea), Zazpiak batak izan duen garrantzia? Hemen bakarrik Nafarroa balio omen du.\nNafarroa baino lehen euskaldunak ginen , Nafarroa ta gero euskaldunak ginen, beraz Nafarroa baino lehenago hau jada Euskal Herria zen ta gero ere izango da.\nTa balizko estatu burujabe batean, denok akordatzen duguna izango gara edo NFEkoek diotena? Duela 40 urte Nafarroa euskaldi da. Orain diote (ta ez da egia) Nafarroa Euskaldi ez dela, ai ene, NFE euskaldi izan da Euskaldi sortu zenetik EHren sinonimo bezala sortu zelako. NFE edo Nafarroako aldundiak , behin baino gehiagotan saiatu da gurekin batzen. Arana baino lehen, Nafarroako aldundiak zioen EHren parte zela….\nBalizko estatu batean Nafarroa izena hobesten bada (niretzako Euskal Herria hobetsi behar da inoiz inor ez ahazteko zer herri dagoen hemen) niretzako ondo, baina hortik Nafarroa izan behar dela bai edo bai, ba ez.\nGutxiago hainbeste espainiol ustezko abertzaletasun nafarrera pasatzen ari direnean , Nafarroa Espainian gelditzeko, Nafarroa murritza dela beraien nazioa diote, Espainia denean.\nAsko irakurri dut Nafar Erreinuari buruz ta gauz askoren artean erran dezaket euskara bost axola zitzaiela han agintzen zutenei. Ta bai, badakit zer errege agindu zuen euskaraz liburu batzuk idatzi zitezen, normala gehienak euskaldunak zirelako. Badakit zenbat pleito egon ziren konkista ta gero euskaraz ez zekitenekin gehiengoa zirelako… Baina zer hizkuntza erabiltzen zuten idazkietan? Ba hori, gaur egungo konplexuak aintzineko noble ta erregeek bazuten. Gauza da erratea Lingua Vasconum Lingua Navarrorum (ez duela esan nahi bakarrik Lingua Navarrorum Euskara dela) esatea gehienak euskaldunak direlako, ta beste bat, euskara berezko ta gehiengoaren hizkuntza izanik, eman zioten leku txikia.\nGure artean mokoka hastearren.\nAne 2018-04-09 16:07\nSuagaar, arrazoi dezu.


Champions-aren ondoren, eta 'mundial'-aren aurretik, Txinalka : Oarsoaldeko Hitza\nChampions-aren ondoren, eta 'mundial'-aren aurretik, Txinalka\nOiartzungo antzerki taldeak 'Futbol partida' taularatuko du asteburuan, sesio bikoitzean; Achille Campanileren testua izango du oinarri\nTxinalkakoak Josune Cousillas Kultura zinegotziarekin, saioetara joateko gonbita luzatzeko argazkian.\nTxinalka Oiartzungo antzerki taldeak urteroko emanaldiak eskainiko ditu larunbat eta igandean. Tessa Andonegiren zuzendaritzapean, Futbol partida antzezlana taularatuko dute. Achille Campanile italiarraren Campionato di calcio ovvero far l’amore non è peccato (Futbol txapelketa edo amodioa egitea ez da bekatu, euskaraz) obraren euskarazko estreinaldia izango da. Orereta Ikastolako irakasle Aitzpea Aizpuruak itzuli zuen lana. Txinalkakoek Oiartzun Irratiari adierazi diotenez, road movie antzeko bat da, bidai bat. 1935ean kokatuta dago, eta oso korala da: jatorrizko bertsioan 31 pertsonaia daude. Txinalkan, futbol talde bat osatzeko bezain beste aktore daude, baina bakoitzak pertsonaia bat baino gehiago jokatuko du. Honako aktore hauek osatzen dute, Campanile eta Andonegirekin batera, fitxa teknikoa: Udane Altuna, Pili Arbelaitz, Usoa Arbelaitz, Jesus Gonzalez, Nati Gonzalez, Amaia Ibarguren, Izaskun Llona, Marga Maritxalar, Luix Mitxelena, Martin Otazo eta Ekain Susperregi. Jatorrizko bertsioaren moldaketak daude. Izan ere, obra estreinatu zenean —1972an— oraindik hamabi urte zituen futbolari bat agertzen da obran. Gainera, Euskal Herrian kokatuta dago, Italian beharrean. Oiartzungo Udalak, Josune Cousillas Kultura zinegotziaren bitartez, saioetara joateko deia luzatu zuen. Antzerki taldea orain dela lau urte pasatu zen udalak sustatuta izatera, eta egonkortasuna dute ordutik. Cousillasek bide beretik joateko opa die antzerki taldekoei. Hilaren 2an eta 3an Larunbateko emanaldia 20:00etan hasiko da. Igandekoak, berriz, Oiartzungo Antzerkizaleen Elkartearen ordutegiari ez dio hutsik egingo: 19:00etan hasiko baita. Bi saioak udaletxeko pleno aretoan izango dira, eta sarreraren prezioa bost eurokoa izango da. Azkeneko entseguak egiten ari dira 11 aktoreak, eta epaileak txilibitua jotzea besterik ez da falta oihaltzarra zabaltzeko.


Jaka gizonezko Dena Etxeondo\nDena hitzaren esanahiak dioen bezala, Etxeondo-n pentsatu dugu etzegoela hitz hoberik neguko txaketa hau definitzeko. Erosotasuna, transpirazioa...\nTENPERATURA TARTE ZABALA ETA EGURALDI DESBERDINEI AURRE EGITEKO ERRENDIMENTU HANDIKO TXAKETA BAT\nDena hitzaren esanahiak dioen bezala, Etxeondo-n pentsatu dugu etzegoela hitz hoberik neguko txaketa hau definitzeko. Erosotasuna, transpirazioa eta elastikotasuna batzen ditu.\nTxaketari hotzaren aurkako eta uraren aurkako babesa emateko, guztiz Gore-Tex Infinium Windstopper materialez egina dago eta ahalik eta joskura gutxien ditu.\nKolore sorta zabala eskeintzen da errepidean ikusgarritasuna handitzeko, atzean dituen islatzaileekin batera segurtasuna ahalik eta onena izan dadin. Kremailera berezi bat ezarri zaio irekiera eta itxiera erraz eta erosoago bat eduki dezan mendate bat igotzerakoan edo jeisterakoan. Atzekaldean, papar-hegal bat gehitu diogu egun euritsuetan erabiltzeko eta ipurmasaila euria zein atzeko gurpilak sortutako zipriztinetatik babesteko.\nTxaketarik balioanitzena ekoizten dugu. DENA\nBizkarra babestaeko papar-hegala


Eugenio Barrutiabengoa «Arbe»: “Etxera bueltatu nahi dut, hemen gauden guztiek bezala” | Fundación Internacionalista Pakito Arriaran\nEugenio Barrutiabengoa Arbe arrasatearra 1978an errefuxiatu zen Ipar Euskal Herrian. Komando Autonomo Antikapitalistetako militantea 1981ean atxilotu zuten lehenbizikoz, eta asignazioa apurtu ostean Baionan bigarrengoz, 1984an. Venezuelara deportatu zuten orduan, María Ángeles Artola bikote eta Komandoetako kide azpeitiarrarekin batera. Aldaketarik ezean, biktimen elkarteek eta Espainiako Gobernuak sustatutako jazarpen judizialaren ondorioz Euskal Herrira bueltatzerik izango ez duten zortzi deportatuetako bat da. Deportatua da eta, gainera, atxilotze agindua du bere aurka.\n1996a arte Venezuelako gainontzeko deportatuen baldintza berdinetan bizi zinen. Zer gertatu zen orduan?\n[José María] Aznarrek hauteskundeak irabazi eta jarraian sei laguni estradizioa eskatu ziguten. Ni Interpolek atxilotu ninduen, eta istilu handia piztu zen. Batetik, gu hiru estaturen arteko akordioen ondorioz geundelako han. Bestetik, Espainiak ez zituelako prozedura legalak errespetatu, epaile bati ordaindu zion atxilotu gintzaten... Hilabete batzuen buruan, bide legaletik eskatu zuen nire estradizioa. [Hugo] Chávez heldu zen ondoren  eta hilabetero Poliziaren aurrean aurkezteko agindua bertan behera utzi zuen, legez kanpokoa zela argudiatuta.\nBaina arazoak ez ziren amaitu, ezta?\n2002an atxiloketa agindua eman zuten gure aurka. Handik aurrera bizimodua pixka bat aldrebestu zitzaidan, ezin nuen bizitza normala egin. Ezpata dut buru gainean 1996tik. Nahiz eta nire aurkako kausa, berez, preskribituta egon beharko lukeen. Gauza da estradizio eskaera egitean preskripzio epea zerotik hasten dela berriz: beste 20 urte, beraz.\n"Ezpata dut buru gainean 1996tik. Nahiz eta nire aurkako kausa, berez, preskribituta egon beharko lukeen. Gauza da estradizio eskaera egitean preskripzio epea zerotik hasten dela berriz: beste 20 urte, beraz"\nBaina 1996an eskatu bazizuten estradizioa, 2016an preskribitu beharko luke. Atxilotze agindua duzu, ordea.\n2016an amaituko zen, baina 2016ko hasieran eskaera berritu zuten, eta kontagailua hirugarrenez jarri zuten zeroan. Ematen du bizitza osorako zigorra dudala. Errefuxiatuei ere egiten diete berdin orain. Orain, nola gutxiago garen, biktimek aukera gehiago dute espediente bakoitzari jarraipen estua egiteko. Pentsa, hemengo errefuxiatu bat kontsulatura joan zen pasaportea eskatzera 2016an. Esan zioten oraindik urte batzuk pasatu behar zutela. Atzo bertan joan zen berriz ere, ustez pasaportea hartzera, eta esan zioten aurreko aldian joan zenean atxiloketa agindua jarri zutela bere aurka, ederki izorratu dute. Orain deportatuen artean ni bakarrik geratzen naiz.\nEuskal iheslari eta deportatuen komunitatea handia zen Venezuelan, azken urteetan nabarmen murriztu da. Nola zaudete han jarraitzen duzuenak?\nBizitza asko okertzen ari zaigu. Errefuxiatu asko ginen garai batean, eta gure artean familia bat ginen. Arazorik egotekotan bazenuen jendea. Orain gelditzen garenak gutxi gara, eta ezin dugu bizitza normal bat eraman. Une jakin batean iturria ireki zuten jendea bueltatzeko, baina moztu dute. Lotsagarri ari dira, legearekin zein legez kanpo. Ikusten dugu presoak hurreratzen ari direla han, hemen aldiz, gu gero eta gehiago izorratzen, ez dakit zergatik.\nUrteen joana ere nabaritzen al duzu?\nHemen lau deportatu hil dira, gaixotasunekin, eta horrek kolpatu egiten zaitu. 28 urterekin heldu nintzen, orain 65 ditut. Zahartzen goaz, gaixotasunak, Venezuela jada ez da Chávezen garaikoa, yankien blokeoarekin-eta bizimodua asko zaildu da...\n"Bizitza asko okertzen ari zaigu. Errefuxiatu asko ginen garai batean, eta gure artean familia bat ginen. Arazorik egotekotan bazenuen jendea. Orain gelditzen garenak gutxi gara, eta ezin dugu bizitza normal bat eraman"\nVenezuelako egoera politikoak zure bizitza baldintzatzen du?\nOrain gure egoera ona ez bada, chavismoa eroriz gero oso beltza jarriko zaigu. Biktimen elkarteek-eta Henrique Capriles babesten dute. Caprilesek esan zuen ez lukeela beharko ezta Espainiaren eskaera formala ere gu hara bidaltzeko: “Izenak eman eta denak hegazkin batean bidaliko ditugu”. Fuertea da.\nGatazkako errepresaliatuen artean ahaztuenak izan zarete denbora luzez. Gatazka armatuaren ostean are ahaztuagoak geratzeko arriskua duzuela uste duzu?\nHorixe beldurra ematen duela. Memoria borrokatu behar dugu. Irabazten dutenek idazten dute historia, baina guk gurearen alde borrokatu behar dugu. Edonola dela, garrantzitsuena Euskal Herriaren alde borrokatzen jarraitzea da, nor bere herrian, nor bere esparruan, euskara mailan, gero eta larriago dagoen langileriaren alde... Antolatu eta aurrera egin, hori da garrantzitsuena. Eta mesedez, hau jarri, garrantzitsua da eta: nik etxera bueltatu nahi dudala, hemen gauden guztiek bezala.


19:26, 2 martxoa 2021ko berrikusketa\n34 bytes added , Duela 2 hilabete\n18:56, 2 martxoa 2021ko berrikusketa (aldatu)\n19:26, 2 martxoa 2021ko berrikusketa (aldatu) (desegin)\nSistema [[Hidraulika|hidraulikoen]] aldean, lurrun-makina edozein lekutan erabili daiteke, ez baitu ura mugimenduan egoterik eskatzen. Lurrun makina martxan jartzeko ura eta [[harrikatz|ikatza]] edo [[zur]]a nahikoak dira. Hori dela eta, [[tren]]aren garapenerako funtsezkoa izan zen. Gaur egun ur lurrunaren bidez mugitzen diren turbinak [[zentral elektriko]]etan erabiltzen dira, munduko [[argindar|elektrizitatearen]] %80a sortzeko. [[Energia nuklear|Energia nuklearra]], [[eguzki-energia]] zein errekuntzan oinarritutako energia erabiltzen duten [[zentral termiko|zentral termikoetan]] aurki daitezke.\nFuntsean, makinaren lan-zikloanzikloa bi fasetan banatzen da:\n# ItxirikHermetikoki itxita dagoen galdara batean ura irakiten da eta [[lurrun]]a sortzen da. HonekModu sortzen duen espantsioakhonetan, [[zilindro]] batbaten mugitzenbarruan dudagoen bolumenean espantsioa eragiten da, [[pistoi]] bat bultzatuz. Mugimendu hori lineala eta alternatiboa da baina [[biela]] eta -[[biradera]] mekanismo batekinbaten sistemakbitartez energiaerrotazio hori birakari bilakatzeamugimendua lortzen duda. Bidearen Ibilbide-bukaerara heltzen denean, [[inertzi bolante]] baten [[energia zinetiko]]a erabiliz, [[enbolo (argipena)|enboloa]] hasierarahasierako posiziora itzultzen da eta ur-lurruna kanporakanporatzen isurtzen da [[inertzi bolante]]ak duen [[energia zinetiko]]a erabilizdu.\n# Lurrun-presioaPresiopeko balbulalurruna, sortasarrera eta irteera balbula batzuen bidez kontrolatzen da. eta hauekBalbulek lurrun-emariaren kargaren zaharberritzeberritze-prozesua erregulatzen dute., Hauhau da, [[zilindro]]ra sartzen eta irteten den lurrun kantitateakopurua erregulatzen dute.\nGaur egun [[argindar|elektrizitatea]] sortzeko erabiltzen diren lurrinezkolurrunezko makina modernoek jada ez dute erabiltzen [[pistoi]] edo desplazamendu positiboa deskribatzen duen [[makina]], baizik eta turbomakinak erabiltzen dira. Hauetan, etengabeko lurrun-fluxuarekin [[turbina]] bat zeharkatzen dute eta honen ardatza biratzen da. Adibidez, gaur egun [[ur lurrun|ur-lurruna]] biratzen dituen turbinak zentral-elektrikoetan erabiltzen dira, munduko [[argindar|elektrizitatearen]] %80a sortuz. [[Energia nuklear]]rak, [[eguzki-energia]]k eta [[zentral termiko]]ek erabiltzen dute.


Giza papilomaren birusa - STI - Osasun Eskola - Osakidetza\nZer da giza papilomaren birus (GPB) bidezko infekzio genitala?\nGiza Papilomaren Birusak (GPB) eragindako sexu-transmisioko infekzioa da. 100 GPB mota baino gehiago daude, horietatik 15-20k gizonen edo emakumeen zona genitalean izan dezakete eragina.\nMaizen ematen den sexu-infekzioa da. Bide baginaletik, analetik, ahotik edo kontaktu genital estu bidez, infekzioa duen pertsona batekin babesik gabeko sexu-harremanak edukiz kutsa daiteke.\nAnalisi kliniko baten bitartez ezin da jakin pertsona batek GPBaren infekzioa duen.\nDiagnostikoa biologia molekularreko tekniken biez egin daiteke, garatxo genitalak edo beste lesio anogenitalak agertu ondoren, pertsonek kontsulta egiten dutenean. Emakumeen kasuan, umetoki-lepoko minbiziaren baheketa egitean, GPBaren infekziorik ote duten jakiteko azterketak egiten dira.\nGPB bidezko infekzioak, askotan, ez du sintomarik azaleratzen, eta kasuen % 80 baino gehiagotan iragankorra da eta birusa berez ezabatzen da.\nZenbaitetan GPBak infekzio iraunkor bat eragiten du eta, horren ondorioz, garatxo genitalak, umetoki-lepoko minbizia edo minbizi anogenitala ager daitezke.\nSexu-harremanak hasi aurretik hartuz gero, GPBak eragindako gaixotasunetatik (garatxoak, minbizia) babesten duen txerto seguru eta eraginkor bat badago. Txerto hori txerto-egutegian sartuta dago.\nSexu-harremanak izaten diren bakoitzean preserbatiboa behar bezala erabili behar da. Jokabide horrek GPBa edukitzeko probabilitatea murrizten du. Hala ere, GPBak preserbatiboak babesten ez dituen zonak infekta ditzakeenez, preserbatiboak GPBatik babesteko nahikoak ez izatea gerta daiteke.\nGPBarako tratamendurik ez dagoen arren, kasu gehienetan berez sendatzen da.\nGPB mota guztietatik bi (GPB 16 eta 18) baino ez dira oso arriskutsuak umetoki-lepoko minbizirako. Gaur egun badago Umetoki-lepoko minbizia bahetzeko programa bat. Oso eraginkorra da gaixotasuna hautemateko, bere garapena kontrolatzeko eta lesio aitzindariak tratatzeko. Era horretan, halako minbizia garatzeko probabilitatea murriztu egiten da.\nBadira arrisku txikia duten eta garatxo genitalak edo kondilomak bezalako lesio onberak eragiten dituzten eta kaltetutako zonan tratatzen diren beste GPB mota batzuk (GPB 6 eta 11).


otsaila, 2012 | Musikorta\nHileko artxiboak: otsaila 2012\nHEMEN DUGU BERRIRO PLAYBACK-A!\n2012/02/29 -n Jota-kargitaratuta\nOso gaizki ikusitako gauza izan da beti playback-a, eta ez nau\nbatere harritzen. Ikuslea engainatu, kalitatearen mesedetan.\nIkuslea mespretxatu, espektakuluaren perfekziorako.\nAspalditik genekien, edo entzuna dugu, mundu mailako zenbait\n“artista” ez dutele zuzenekoetan benetan kantatzen edota\ninstrumentuak jotzen, baizik eta grabazio bat jartzen dutela edo\nnorbait ari dela, izkutuan, beraien lana egiten. Dena perfektuago,\nhori bai. “Ze ondo kantatzen duen!”, “Soinu bikaina!”. Tururu.\nBaino kontuz, pentsatu baduzue bakarrik kanpoko batzuen gauza\ndela. Euskal Herrian ere baditugu playback-a egiten duten\ntaldeak, zuzenekoetan. Beraien publikoa engainatzen duten\ntaldeak, azken finean. Haserretuko dire nerekin, baina horrela da.\nDena, perfekzioaren mesedetarako. Edo beldur\neszenikoarengatik? Ez dakit, baina zaila egiten zait ulertzea talde\nbatek horrelako erabakia nola hartu dezakeen.\nBajujoleak ezin badu diskoan grabatutako koroak ondo abestu, ez\nduelako behar adina ondo kantatzen, ba ikasi dezala, edo aldatu\nbajujolea, edo ez dezala kororik egin, edo zer dakit nik, baina\nmesedez, ez nazazue gehiago engainatu grabatutako pista bat\njartzen bere ordez. Eta diskoan grabatutako ditxosozko arpegio\nhori zailegia bada zuzenekoetan jotzeko, ba etzazue kantua\nzuzenekoetan jo, edo beste modu batera egin, akordeekin edo.\nBaino mesedez, ez gaitzazue gehiago engainatu.\nIkusi izan dut talde batetako piano jolea plantak egiten, kontzertu\nosoa, baina bere hatzetatik ez da soinurik atera kontzertu osoan.\nDena, edo ia dena, grabatuta! Zer pentsatuko luke zuen publikoa,\nenteratuko balitz? Esatera ausartuko zinatekete? Ziur nago ezetz,\nberaz, zuen publikoa engainatzen ari zarete.\nUste dut oso jarrera arriskutsua dela, ze behin hasi ezkero, non dago muga?. Zergatik ez bajua oso-osorik grabatuta? Inor ez litzateke enteratuko. Gero kitarrak pre-grabatuta etorriko lirateke, eta gero, zergatik ez, bonbo guztiak, kaja,,,soinu perfektua, txo!! “Suena como en el disco!!”. Vaya que si.\nZuen publikoa da, zuek ikustera joaten direnak, eta horrelakoak\njakinda kontzertuetara joateko gogoak kenduko diezue. Ez\n% 50EKO BEHERAPENAK MUSIKORTAN!!\n2012/02/14 -n Jota-kargitaratuta\nDitxosozko krisiari egokitu gara MUSIKORTAn, eta kontutan hartuta jendea diruz nola dabilen, gure prezioak errebisatu ditugu. % 50eko beherapenak jarri ditugu abian, 2012-2013 urteetarako.\nHemendik aurrera, beraz, edonoren eskutan dago diska edo maketa bat kondizio onenetan grabatzea. Ez dago aitzakiarik. Dirua ez dadila inoiz arazoa izan!\nOrain egun bateko grabazioa 150 € balio du; asteburu bat, 300 €; bi asteko grabazioa, 1.300 €, eta hilabete bat, 2.400 €. Goialdeko menuan duzu gure tarifa guztiak, detaile osoz. Egiguzu bisita konpromezurik gabe.\nEta hala eta guztiz ere ezin bazara gure prezioetara egokitu, deitu lasai eta moldatuko gara. esandakoa: Dirua ez dadila inoiz arazoa izan!\nBetiko moduan, 645 729221 telefonoan gaituzu, edota musikorta@gmail.com helbide elektronikoan.


André Malraux - Wikipedia, entziklopedia askea.\n1Abenturazale eta bidaiari handia\n2Ekialde Urrunerako bidaiak: Indotxina eta Txinan barrena\n4De Gaulle jeneralarekiko harremana eta azken urteak\n1968ko uztailaren 12a - 1969ko ekainaren 20a\n← André Malraux - Edmond Michelet →\n1967ko apirilaren 7a - 1968ko uztailaren 10a\n← André Malraux - André Malraux →\n1966ko urtarrilaren 8a - 1967ko apirilaren 1a\n1962ko abenduaren 7a - 1966ko urtarrilaren 8a\n1962ko apirilaren 15a - 1962ko azaroaren 28a\n1959ko uztailaren 22a - 1962ko apirilaren 14a\n1959ko urtarrilaren 8a - 1969ko ekainaren 20a\nParis, 1901eko azaroaren 3a\nCréteil, 1976ko azaroaren 23a (75 urte)\nClara Malraux (en)\nMadeleine Malraux (en) (1948 - 1966)\nJosette Clotis (en)\nEmma Simon (en)\nClaude Malraux (en)\nRoland Malraux (en)\nLycée Turgot (en)\npolitikaria, film-zuzendaria, gidoilaria, film-muntatzailea, arte-historialaria, eleberrigilea, idazlea, kazetaria eta arte-kritikaria\nMan's Fate (en)\nJawaharlal Nehru Award for International Understanding (1972)\nGoncourt Saria (1933) : Man's Fate (en)\nLouis Delluc Prize (1945) : L'espoir (en)\nMaurice Barrès, André Gide eta Friedrich Nietzsche\nAbenturazale eta bidaiari handia[aldatu | aldatu iturburu kodea]\nMalraux familia aberats batean jaio zen, baina haren haurtzaroari eta heziketari buruzko datu askorik ez dago. Egileak gordean izan zituen familiaren gorabeherak eta bere sentimenduak. Dena dela, Malrauxek Antimemoires obran dioenez, ez zuen haurtzaro zoriontsua izan.\nGaztetan literaturarako zaletasun handia izan zuen (Baudelaire, Michelet, Victor Hugo), eta oso gaztetatik erakarri zuen arte-lanen misterioaren lilurak; 1922an, pinturari buruzko idazlan bat eman zuen argitara.\nGauza jakina da, orobat, Ekialdeko hizkuntzak ikasi zituela Ekialdeko Hizkuntzen Eskolan, eta oso gazterik hasi zela bidaiatzen.\n1921ean Clara Goldschmidtekin ezkondu zen, eta Europa guztian zehar bidaiatu zuten, Italian, Pragan eta Alemanian barrena, batez ere. Malrauxek bere bidaia eta abenturetatik hartu zuen literatura-lanetarako gaia, oro har, eta horrenbestez, berebiziko garrantzia izan zuten bidaia haiek bere bizitzan eta karreran.\nEkialde Urrunerako bidaiak: Indotxina eta Txinan barrena[aldatu | aldatu iturburu kodea]\n1923an Kanbodiara abiatu ziren Malraux senar-emazteak eta haien adiskide bat. Han espedizio arkeologiko bat osatu zuten khemerren errege-bidean zehar, oihanean barrena. BenteaT Srey tenplu khemerretik eskulturak eta behe-erliebeak hartu zituztela eta, Kanbodiako hiriburura itzuli zirenean, lapurreta egiteagatik atxilo hartu zituzten; Saigoneko epaitegiak urtebeteko espetxe zigorra ezarri zion Malrauxi, eta urte hartan bertan, espetxeratu aurretik, alde egin zuen. Bidaia hark berebiziko eragina izan zuen Malrauxengan, bidaia hartan hasi baitzen, hain zuzen ere, Ekialde Urruneko arazo politikoak eta nazionalak hurbiletik ezagutzen. Arkeologo gazte gisa, Kanbodian bizi izandako gorabeheretan oinarriturik idatzi zuen gerora La voie royale (1930, "Errege-bidea") obra, bere lan nagusietakoa izan zena.\nIndotxinarako bidaia hartako gertaerak zirela-eta, Frantziako agintari kolonialisten kontrako jarrera hartu zuen Malrauxek, eta hara itzuli zen berriro 1925ean, borroka antikolonialista aurrera eramateko asmoz.\nKanbodiako egonaldi hartan ospe handia lortu zuen bere panfletoekin, eta administrazio kolonialaren bidegabekerien kontrako aldizkari bat sortu zuen, L´Indochine deitua hasieran, eta L´Indochine Enchaînée ondoren. Esperientzia nekagarria izan zen, ordea, eta urte hartan bertan alde egin zuen Saigondik.\nGaraitsu hartakoa du La Tentation de l'Occident (1926, "Mendebaldearen tentazioa") saiakera. Europan zehar bidaia egiten ari den gazte txinatar baten eta Ekialde Urruna ezagutzen ari den gazte frantses baten arteko gutun-truke moduan idatzitako saiakera bat da, eta egileak gerora idatzi zituen obretan agertzen diren zenbait ezaugarri biltzen ditu: Asiaren garrantzia azpimarratzea —Asiako zibilizazio askotarikoek, etnografiak, liluratuta zeukaten Malraux—, elkarrizketaren erabilera, trinkotasuna...\nTxinan zehar ibili zen Malraux ondoren, eta garrantzi handiko jarduera politikoa izan zuen hango iraultzan. Adituen ustez, Txinako Iraultzako hainbat gertaeretan parte hartu zuen. Txinako Iraultzari buruzkoa da, hain zuzen ere, Malrauxen liburu ezagunenetako bat, La Condition humaine (1933, "Giza izatea").\nEspainiako egonaldia[aldatu | aldatu iturburu kodea]\n1936an Espainiara joan zen, Jose Bergaminek gonbidatuta. Malraux Espainiara iritsi eta handik bi hilabetera, Espainiako Gerra Zibila hasi zen, eta Malrauxek gudaroste errepublikanoarekin bat egin zuen; aireko gudarosteko koronel izatera iritsi zen, eta beste lan garrantzitsu batzuez gainera, Estatu Batuetara bidaiatu zuen, Espainiarako medikuntzazko laguntza eskuratzearren. Ameriketatik itzuli zenean, 1937an, L'Espoir ("Itxaropena") obra eman zuen argitara, gerra haren lehenengo bederatzi hilabeteetako gertaeretan oinarri harturik, eta izen bereko filma produzitu eta zuzendu zuen Bartzelonan, 1938an. 1939an estreinatu zen, baina urte askoan debekatuta egon zen ondoren.\nDe Gaulle jeneralarekiko harremana eta azken urteak[aldatu | aldatu iturburu kodea]\nBigarren Mundu Gerraren garaian, frantses gudarostearekin borrokatu zen Malraux, baina 1940an atxilo hartu zuten alemaniarrek.\nAlemaniarren mendetik ihes egitea lortu ondoren, erresistentzian parte hartu zuen, Lot, Dordogne eta Correzeko buruzagi gisa.\n1944an berriro harrapatu zuten naziek, baina Frantziako gudarosteak askatu zuen.\nOndoren, Frantziako Brigada Askea antolatu zuen, eta Alsaziako frontean borrokatu zen, De Gaullerekin batera. De Gaulleren aldeko sutsua izan zen Malraux, eta jenerala presidente hautatu zutenez gero, harentzat lanean jardun zuen; 1945ean ministro izendatu zuten, eta garai bateko ezkerreko joeretatik aldenduz, eta iraultzarako grina eta marxismoarekiko atxikimendua alde batera utzita, mendebaldeko kulturari lotu zitzaion berriro. 1958an De Gaulle bigarrenez lehendakari izendatu zutenean, Malrauxek kultura gaietarako ministerioa sortu zuen, eta haren arduradun izan zen hamar urtez. Zenbaiten ustez, Frantzian sekula izan den Kulturako ministro azkar eta originalena izan zen Malraux.\n1971n Bangladeshen aldeko askapen mugimenduarekin bat egin zuen Malrauxek, eta hango herriaren alde borrokatu behar zuela erabaki zuen. Indiaren laguntzari esker, ordea, bangladeshtarrek Pakistanengandik burujabetasuna lortu zuten, eta Malrauxek antolaturiko taldea ez zen sekula borrokatu.\nLiteratura-lanak[aldatu | aldatu iturburu kodea]\nOrain arte azaldu denaren arabera, gorabehera askoko eta dramatismo handiko bizitza izan zen Malrauxena, eta bere belaunaldiko beste idazle batzuek ez bezala, Lehenengo Mundu Gerran zuzenean parte hartu ez bazuen ere, arrisku eta abenturaz beteriko bizitza bizi izan zuen. Bizitza dramatiko eta gorabehera handiko hartan, idealismo politikoaren eta borroka iraultzailearen arteko bikoiztasun tragikoa agertzen duten eleberri bikain eta indar handikoak idatzi zituen, batez ere.\nBere lehen lan garrantzitsua Les conquérants (1928, "Konkistatzaileak") izan zen. Obra hartan, britainiar inperialismoaren kontrako iraultzaren berri ematen du, eta iraultzari buruzkoa da, orobat, Malrauxen maisulana, La condition humaine (1933, "Giza izatea"). Eleberria Shangain dago kokatua, 1927an, Txinako Gerra Zibilaren garaian. Matxinatu komunista batzuk (Txen, Kyo, Katow errusiarra) dira protagonista. Komunistek beren mendean hartzen dute hiria, Kuomitangaren gudarostea hirian sartu baino lehen. Txiang Kai-xek jeneralak txinatar eta frantses kapitalistekin hitzarmena lortzea erabakitzen du, erabateko nagusitasuna eskuratzearren. Komunistek, ordea, ez dute halakorik onartzen. Internazionalak, berriz, esku ez hartzea erabakitzen du, eta Txiang Kai-xekek, azkenik, lehen bere kide izandakoen matxinada zapaltzen du. Txenek bere buruaz beste egiten du, jeneralaren kontrako atentatua egin ondoren; Kyo hiltzera kondenatzen dute, eta bere buruaz beste egiten du, zianuroa edanez, eta Katowek, berriz, bere zianuroa beste bi kondenaturi eman, eta bera bizirik erretzea onartzen du. Gaur egungo politikari idealisten kontraesanak, okerrak eta kezkak garbien agertzen dituen eleberrietako bat da.\nBai obra horretan eta bai Hong-Kongen txinatar iraultzaileek britainiarren kontra egindako borroka kontagai duen Les conquérants eleberrian, giza askatasuna norbanakoaren jardueraren bidez soilik adieraz daitekeela dioen ideia dago oinarrian.\nBaina Ekialdeko herrialdeei buruzko kezkaz gainera, Europako gertaeretarako arreta ere izan zuen Malrauxek, eta Europan faxismoa hartzen ari zen indarra salatu nahi izan zuen, adibidez, 1935ean argitara emandako Le temps du mépris (Mespretxurako sasoia) eleberrian, nazismoaren ankerkerien kontrako adierazpen bikain bat osatuz.\nBigarren Mundu Gerran zehar, eleberri-ziklo bat idazten hasi zen, La Lutte avec l'ange (Aingeruaren kontrako borroka) izenburupean, eta gizakiak heriotzaren eta bidegabekeriaren kontra aurrera daraman borrokaren inguruko gogoeta gai harturik; baina ziklo hartako parte bat bakarrik gorde zen: Les noyers de l´Altenburg (1943, "Altenburgeko intxaurrondoak").\nBigarren Mundu Gerra ondorengo urteetan, eleberriak idazteari utzi zion, eta estetikari eta artearen filosofiari buruzko lanak eman zituen argitara, batez ere. Arteari eta zibilizazioari buruzko saiakeretan aipagarriak ditu, besteak beste, Les voix du silence (1951, "Isiltasunaren ahotsak") eta La métamorphose des dieux (1958, "Jainko itxuraldaketa"). Les voix du silence obran artearen historia bat egin zuen. Bikain dokumentaturiko obra da, herrialde eta garai guztietan arteak izan duen bilakaerari buruzko lan handia. Baina, aldi berean, bere gogoeta filosofikoak ere biltzen ditu obra horrek, eta artea gizakiaren sormenaren adierazpen gorena dela erakusten du, gizakiaren izate absurdo eta ezdeusa goratzen duen jarduera gisa agertzen du artea.\nAzkenik, Malrauxen obran azpimarratzekoa da Antimémoires (1967). Obra horretan, munduari buruz zuen ikuspegia agertzen duten gogoeta sakonak idatzi zituen; bere obra guztian obsesio bihurtzen den heriotzaren gaiari buruzko iritzia azaldu zuen, eta absolutuaren bilaketa eta heriotzaren obsesioa elkarri uztarturik daudela erakutsi nahi izan zuen.\nMalrauxen azken lan aipagarria La Corde et les Souris (1976, "Soka eta saguak") izan zen, eta aurrekoan bezala, historiarako eta arte plastikoetarako zaletasunak ezaugarrituriko bizitza baten oroitzapenak bildu zituen obra horretan ere.\nWikimedia Commonsen badira fitxategi gehiago, gai hau dutenak: André Malraux\nTabakalera ID: 105247


Irekia Eusko Jaurlaritza - Gobierno Vasco :: Nora Abete, Kontsumobideko zuzendaria:"Lortu dugu 1.100 enpresa baino gehiago hilabeteko kontsumoaren arbitrajeari atxikitzea”\nNora Abete, Kontsumobideko zuzendaria:"Lortu…\nEuskadiko 1.100 enpresa, profesional eta saltoki baino gehiago atxiki zaizkio kontsumoaren arbitrajeari, hilabetean baino ez, Eusko Jaurlaritzako Turismo, Merkataritza eta Kontsumo Saileko Kontsumobidek abiarazitako azken kanpainari esker. Kontsumoaren Euskal Institutuak, martxoaren 19aren eta 23aren artean, bilketa-plana abiarazi zuen, gatazkak konpontzeko metodo honen onezien berri emateko eta ahalik eta negozio-kopuru handiena ekimen honekin bat egitera gonbidatzeko.\n“Gure helburua da gatazkak konpontzeko bide hori ahalik eta gehien sustatzea; izan ere, kontsumitzaileentzako eta enpresentzako berentzako onurak dakartza”, esan du Nora Abete Kontsumobideko zuzendariak. “Prozedura egokia da; izan ere, bi aldeek denbora eta dirua aurrezten dute, gatazka bat konpontzeko orduan. Denbora, 90 egunean konpondu behar delako, arbitrajea hastea adosten denetik; eta dirua, erabat doakoa delako bi aldeentzat”, azaldu du.\nProgramaren bidez, Euskadiko 59 udalerritan dauden establezimenduak bisitatu ahal izan dira. Gainera, ahalegin handia bideratu da Euskadiko Kontsumoaren Arbitraje Batzordearentzat interes berezikoak diren sektore batzuetako enpresak erakartzera, besteak beste: irakaskuntza-akademiak, bidaia-agentziak, higiezinen agentziak, hortz-klinikak edo ibilgailuak konpontzeko tailerrak.\nKanpainaren emaitzak oso gogobetegarriak izan dira. Enpresa eta profesional gehiago sartu dira eta, dagoeneko, 15.900 baino gehiago daude Euskadin kontsumoaren arbitrajeari atxikita. Judizioz kanpoko eta doako prozedura horren bidez, arin konpondu daitezke kontsumitzaile eta enpresa edo profesionalen artean egon daitezkeen gatazkak, justizia-auzitegietara jotzeko beharrik gabe. Gainera, bi aldeek desadostasuna arbitrajepean jartzea erabakitzen badute, galarazita geratzen da bide judiziala eta, beraz, abokatu edo prokuradoreak ordaintzeak eta, hala badagokio, kostu judizialek ekar dezaketen gastu ekonomikoa.\nArbitraje-funtzionamendua erraza da. Partikular batek arazo bat badu, produktu bat erosi edo zerbitzu bat kontratatu ondoren, eta enpresarekin akordiorik lortzen ez badu, erreklamazioa aurkez dezake Kontsumobiden. Kontsumoaren Euskal Institutuak bitartekari-lanak egiten saiatzen da, bi aldeek irtenbide gogobetegarria hitzartzeko. Lortzen ez badu eta bi aldeek hala erabakitzen badute, borondatez, gaia kontsumo-arbitrajearen pean jarriko da.


Aintzinaroko filosofia — Filosofiaren Historia — Eukeni Acebal\nAll tagged Aintzinaroko filosofia\nK.a. VI. medearen bigarren erdian jaio zen Elean (gaur Velia, italiar penintsulan) eta K.a. V. mendearen erdialdera hil zen. Bertan eskola eleatikoa sortu zuen. Naturaren inguruan liburua idatzi zuen, olerki luze batek osatua.\nTales filosofoa Ka VII-VI. mendeetan bizi zen Joniako Mileton. Politikari zuhurra eta zientzilaria ere izan zen. Ustez ez zuen libururik idatzi: bere pentsamendua zeharkako ahozko tradizioak ekarri digu.\nSep 16 Filosofiaren sorreraren nondik-norakoak\nFilosofia Ka VI. mendean sortu zen kolonia grekoetan. Zergatik Ka VI. mendean eta ez lehenago edo beranduago? Zergatik kolonia grekoetan eta ez Egipton, Babilonian edo Txinan?\nHori azaltzeko filosofia posible egin zuten faktoreak aztertuko ditugu. Beste modu batean esanda: ondoren aztertuko ditugun faktoreak gertatu izan ez balira filosofia nekez lor zezakeen sortzeko behar zuen testuingurua.\nSep 15 Zer dira mitoak?\nKaleko hizkuntzan mito hitzak badauka erabilerarik. Bitxia badirudi ere kontrako bi zentzu ditu. Alde batetik oso ona iruditzen zaigun zerbait deskribatzeko erabiltzen dugu. “Maradona futbol jokalari mitikoa da! Nola da posible zuk ez ezagutzea?” Bestaldegezurraren esanahia ematen diogu. “Yetiaren existentzia mito bat da.”\nBaina filosofiako eskolan mito hitzak beste esanahi sakonagoa dauka. Esanahi hori argitzen saiatuko naiz ondoren antropologiaren ekarpenetik abiatuta.\nSep 6 Filosofiaren Historia ikasgaiaren programa


Abiadan Chinaruntz!!! | Buelta sustraietara\nArgazkiak Uzbequistan →\nAza 15 2012\nTajikistanen sartu ginen hegoaldeko mugatik, eta zuzenean Dushanbera joan ginen. Han esan bezala opari ederra zain genuen, TERNUA-k ederki zaintzen gaituela pakete bat bidali zigun Pamir Highway egiten espero genituen temperatura hotzak jasateko. Bi lumazko zaku eta beste bi txaketa eder zain genituen, eta horiekin nahikoa eta gehiago genukan.\nBaino hementxe etorri zitzaigun ur hotzez betetako baldekada. PAmir highway itxita zegoen. Zuela pare bat hilabete droga asuntuengatik, Tajikistaneko eta Pamir ditritoko poliziak eta armada tiroka hasi ziren bata bestearen aurka, eta geroztik ezin izan zuen inor Khorog-era joan, Pamir Highway hasten den herrira. Ez turistak, ezta bertakoak ere. Eta nahiz eta berehala irekiko zutenearen esemesak egon, itxaron gabe alde egitea erabaki genuen.\nGogoratu Chinako embajadak 20 egun eman zizkigula Chinan sartzeko, eta 6 geratzen zitzaizkigun. Nahiz eta munduko ixkin honetara bueltatzeko arrazoia Pamir highway egitea zen, mendikatea hau ikusteko aukera galtzeaz gain, ez genuen Chinara sartzekoa galdu nahi. Eta Dushanben egun bat geratu hostean berriz ere txirirndak hartu eta abiadan atera ginen.\nOraingo honetan gure kalkuloak ez ziren betetzen ari, pentsatu baino askoz gogorragoak izan ziren lehendabiziko 200 km-ak eta hankak dagoeneko erreta geneuzkan. Gainera janariak sortu zizkigun arazoak zirela eta egun batean ia ez genuen pedaleatu. Ikusita ez ginela ailegatuko, nahiz eta azkeneko opzioa izan, kamioi bat gerat genuen txirrindak bertan sartu eta aurrera 100 km inguru egiteko. Hala ere 30 km egin zituenean beste errpeide bat hartu behar zuela eta hantxe utzi gintuen. Damutu eta dena egin ginan kamioia hartu genuelako, hala ere bertan hartzen diren erabakiak dira onenak direlakoan.\nAzkenean Chinan sartzeko geneukan azkeneko egunean ailegatu ginen, eta hantxe hartu genuen golperik handiena. Chinako festak ziren, 10 egunez eta muga 10 egunez itxita zegoen. Beste 4 egun falta ziren muga irekitzeko, eta ordurako gure visa kodukatuta egongo zen. Ez zen posible!!!!! baino nola izan zitekeen??????\nHala ere 4 egun itxarotea erabaki genuen, agian sartzen utziko ziguten, horrelako kasuetan exzepzioa egoten da. Baino China – China da, eta muga ireki zutenean buelta emateko eta visado berri batekin etortzeko esan ziguten.\nTxirrindak muga ondoan dagoen herri ttiki bateko etxe batean utzi eta ia 1000 km Auto-stop egiten joan ginen motxilero bezala. 3 egun izan ziren, eta experientzi berria izan zen guretzako. Jende pila ezagutu eta edrki pasatzeko aukera eduki genuen.\nBishkek-en Chinako visadoa lortzeko aukera bakarra Aentzi bidez da. Ezin du inor bere kabuz Embajadara joan eta han eskatu. Eta agentzi bidez 150 Dollar balio du visa bakoitza. Beste herrialdeetan, embajadan bertan 40 dollar kostatzen delarik, imaginatu ze negozioa montatuta duten.\nHori falta zen bakarrik. Eta orain zer egingo degu???? galdetzen genion gure buruari. Campinean zegoen Poloniako bikote batek esan zigun PAmir Highway-a ireki berri zegoela. Ezin genuen sinistu, eta gure zorioneko, bertan Tajikistaneko hilabeteko visadoa eta baimena egun berean atera genezakeen. Hor bai, berriz ere 75 dollar pagatu eta gero.\nBitan pentsatu gabe Tajikistaneko Embajadara joan eta hantxe atera genuen. Gainera txirirndan dijoan Espaniko bikote batekin topo egin eta laurak elkarrekin egitea erabaki genuen. Hala izan zen, berriz dedo eginda txirrindak zeuden tokiraino joan eta haiek hartuta Sari-tas-era joan ginela. PAmir highway hasten den herrira.


Oosterscheldekering - Wikipedia, entziklopedia askea.\nOosterscheldekering-a Herbehereak uholdeetatik babesteko eraikitako dike bat da, Schouwen-Duiveland eta Noord-Beveland uharteen artean kokatua. Delta Planaren barruan egindako 13 dikeetatik handiena da. Plan hau 1953ko uholdeek eragindako heriotza eta kalteak kontuan hartuta garatu da. Herbehereak babesteko egin diren babes guztien artean, Oosterscheldekering da nabariena. American Society of Civil Engineers elkartearen ustez, dike hori da mundu modernoko zazpi mirarietako bat.\n2 Zergatik sortu zen\n3 1953ko uholdea\n4 Delta plana\n6.2 Naturarekin arazoak\n6.2.1 Ingururugiro arazoak\n6.2.2 Itsas mailaren igoera\n6.2.3 Uraren kutsadura\nHiru kilometroko luzera du eta bere gainean errepide bat dago autoak pasatzeko. Dike hau zementuzko 65 zutaberen gainean dago kokatuta. Zutabe horien artean altzairuzko 62 ate antzeko daude. Pieza horiek dike lehorrean eraiki ziren, langileen segurtasuna bermatzeko. Hiru kanalen gainean eraikia dago, Hammen, Schaar van Roggeplaat eta Roompot. Dikearen eraikuntza errazteko Neeltje Jans irla artifiziala sortu zen estuarioan. Eraikuntza lanak amaitu ondoren bisitarientzako heziketa gune bat eta dikearen mantenu-lanetarako gunea jarri ziren bertan.\nOosterscheldekering munduko barrerarik handiena da eta ekaitzek sortutako itsas mailaren aldaketengatik babesten du Herbehereak lurraldea.\nZergatik sortu zen[aldatu | aldatu iturburu kodea]\nHerbehereak satelite irudian\nEstatuaren berezitasun nagusienaren berri Herbehereak izenak berak ematen digu, Nederlanden jatorrizkoak bezala: lurraldearen erdiak metro bakarreko garaiera du. Ipar-mendebaldea lau-laua da eta toki batzuetan itsas mailaren azpitik dago. Hego-ekialdean Goi Herbehereak daude, itsas mailaren apur bat gainetik. Erdi Aroan eraikitzen hasi ziren dike, babes duna eta ur-drainatze konplexuek uholdeetatik babesten dute lurraldea eta estatuaren azalera %20an handitzea ahalbidetzen dute.\n1953ko uholdea[aldatu | aldatu iturburu kodea]\nSakontzeko, irakurri: «Herbehereetako geografia»\n1953ko uholdea (nederlanderaz "De Watersnood", uholdea) 1953ko urtarrilaren 31tik otsailaren 1era izan zen. Dike asko apurtu ziren Zeelanda eta Hego Holanda eskualdeetan, marea bizi eta ekaitz handi baten ondorioz. Herbehereetako lur zati handi bat, bai kostaldekoa zein lur barnekoa, desagertu egin zen uraren erruz. 1.835 pertsona eta abere asko hil ziren uholde honen ondorioz.\nDelta Planeko dikeen kokapena\nDelta plana[aldatu | aldatu iturburu kodea]\nHerbehereetako herrialdeak beti kontuan izan du ura, hain zuzen, hark kalte handiak sortu izan dituelako. 1953ko uholdeak izugarrizko galerak eragin zituen herrialdean eta, hori dela eta, zerbait egitea erabaki zuten. Gobernuak dike handi bat eraikitzea erabaki zuen, olatu handietatik eta uholdeetatik babesteko. Delta Plana uholdea gertatu eta 20 egunera sortu zen, Herbehereak ondo babesteko asmoarekin. Plan horren baita 13 dike egin dira dagoeneko; Oosterscheldekering dikea da guztien artean garrantzitsuena.\nOosterscheldekering-en inguruan landaretza eta fauna askotarikoa da. Uraren tenperatura, gatz kantitatea eta elikagaiak aurkitzeko aukera anitzak direnez arrain, hegazti eta landare eta belaki asko aurkitu daitezke. Landare nahiz animala espezie mota asko egoteaz gain, kopuruak ere ugariak dira.\nIngurune horretan aurki daitezke arrainak\n66 arrain mota aurki daitezke dikearen inguruan urte osoan zehar. Arrain horien artean aurki daitezke adibidez mihi-arrain europarra zein arrunta eta beste hainbat arrain.\nOosterscheldekering-ek elkartzen dituen bi uharteen artean eta Wadden itsasoan hegazti asko aurki daitezke. Herbehereetan aurki daitezke hegazti guztien artean, dike honen inguruan daude. Horren atzean lau faktore garrantzitsu daude:\nItsasoko uraren gatz-kontzentrazio altua.\nItsasoaren kutsadurarik eza.\nIngurumena lasaia eta baketsua.\nElikagai ugaritasuna, besteak beste, muskuiluak, harrak, izkirak, arrainak eta algak.\nHorri guztiari esker, hegazti askoren leku gogokoena da Oosterscheldekering ingurua. Udaberrian hegazti asko heltzen dira eta udazkenean leku beroagoetara hegan egiten dute, horien artean ahateak eta antzarak.\nHerbereheak babesteko proiektua egiteak arazo dezente ekarri zituen. Proiektuak batzuentzat mesede asko eragin bazituen ere, kontrako kanpaina ere ez zen izan makala: horien artean daude ekologistak edo talde ekologistak, adibidez: greenpeacekoek. Horien ustetan, dikeak ingurumena kaltetzen du, itsas hondoa batik bat.\nEraikitzerakoan[aldatu | aldatu iturburu kodea]\nProiektua egiteko onarpena izan aurretik, ondoko galdera sortu zen: nola izango zen posible barrera handi eta pisutsu hori itsaso gainean eraikitzea? Ikerketa sakon bat egin zen eta itsaspearen dentsitatea eta sendotasuna, lur azpiko lur maila ezberdinak eta hondoaren osakera ikertu ziren. Ikerketaren ondoren, itsaspea moldatzea erabaki zuten, dikea etorkizunean mugi ez zedin. Laborategietan hainbat esperimentu egin ziren eraikitzeko era onena asmatzeko.\nItsas hondoan hainbat lan egin zen. Mytilus itsasontziak  dardar-zutabe batzuk jarri zituen. Ondoren, zutabe horietan koltxoi sintetiko batzuk ezarri ziren eta horiek zementuz estali zituzten. Ondoren lohia kendu eta area sartu zen haren tokian. Aldaketa horiek guztiak egin eta gero, itsas hondoak oraindik nahiko ahula izaten jarraitzen zuen eta koltxoi sintetiko gehiago egitea erabaki zuten. Emaitzak positiboak izan ziren.\nOosterscheldekering goitik ikusita\nNaturarekin arazoak[aldatu | aldatu iturburu kodea]\nIngurune honetako paisaia bezalakorik ez dago inon. Lurra eta itsasoaren bat egitea ikaragarrizko onura dakar bai animalia eta baita landareentzako ere. Biodibertsitatea oso handia da: 70 arrain mota, 140 landare eta alga mota, 350 uretako animalia mota eta 500 eta 600 artean lurreko animalia aurki daitezke. Oso ingurune garrantzitsua da han ehizatzen duten, ugaltzen diren edo negua pasatzen dute hegaztientzat.\nOosterschelde egiteakn espezie horietako asko galtzea eragin zuen, muskuilu eta ostrak barne eta gorrek arazo ekonomiko latzak ekar zitezkeen, Yerseke eta Bruinisse arrantzaleentzako galera handia izan zelako. 1870. urtetik Herbehereetako zonalde horretako biztanleak nekazaritzan eta abeltzaintzan aritu dira ingurune horretan, hau da, bizimoduz aldatu behar izan dute.\nIngururugiro arazoak[aldatu | aldatu iturburu kodea]\nHerberehentzako ingurumena oso garrantzitsua eta asko zaindu beharreko zerbait da.\nIparraldeko itsasoa oso garrantzitsua da, arrantza asko hor egiten delako. Arrantza masiboaren ondorioz, arrain mota asko desagertu dira eta beste asko daude galzorian. Arazook hain dira larriak, non Herbehereek bakarrik ezin baitituzten konpondu. Arazo horri Oosterscheldekering dikearen arazoa gehitzea izugarria izango litzateke, ia itsas animali guztiekin akabatuko bailuke. Urte batzuk barru, adibidez, bakailaoa galzorian egongo dela aurreikusten da. Gobernuak ekonomiaren alde ekologiaren alde baino gogorrago jarduten duenez, talde ekologistek gogor egin dute dikearen aurka, ingurumena babesteko asmoz.\nItsas mailaren igoera[aldatu | aldatu iturburu kodea]\nDuela 18000 urtetik itsas maila 120 metro igo da, eta igotzen jarraitzen du. XIX. mendera arte igoera konstantea zen, 0.1 - 0.2 mm-koa urtero, gutxi gorabehera. 1900 urtetik aurrera, ordea itsas-maila 1 - 3 mm igotzen hasi zen urtero eta 1992 urtetik kalkulatzen da 3mm-ko igoera duela urtero.\nItsas mailaren igoera (batez bestekoa)(mm)\n0.1-.02 1-3 2-3 3tik gora\nBaldintza atmosferikoek ere garrantzi handia dute. Izan ere, presio atmosferikoa areagotzen dute eta ekaitz batean, adibidez, are gehiago igotzen da ur-maila.\nUr-maila urtero 3mm ura igotzen bada, ez du balio egungo itsas-mailarentzako dike bat eraikitzeak. Alabaina, dike altuagoa egiteko oinarriek ere altuagoak behar dute izan eta, beraz, itsas hondoaren zati handiago bat suntsitzea.\nDike gaineko errepidea\nDikearen inguruan organismo asko daude, eta denek dute uraren beharra, dela edateko, edo dela urez osatuta daudelako, marmoken kasua tarteko, ur kutsatu gabearena, noski. Bestela, organismook gaixotu daitezke. Kutsadura-maila altuak arrain eta animalia mota askoren desagerpena dakar, eta horrek giza-kontsumoa ere kaltetuko luke.Oosterscheldekering arrisku hori badu.\nUra kutsatzeko zazpi arrazoi nagusi daude:\nPetrolioaa eta antzekoak.\nPestizidak eta herbizidak.\nGehiegizko material organikoa.\nUraren kutsadura da ekologistek proiektu honen aurka egitearen beste arrazoietako bat.\nKontuan izanda Oosterscheldekering dikea eraikitzeko hainbeste arazo aurreikusten zirela eta hainbeste gauza proiektu honen aurka, zerbait egitea erabaki zen aurrera eraman ahal izateko. Hauek izan dira arazo nabarmenak:\nEkologistek ingurumena babesteko dikearen aurka egotea.\nItsas mailaren igoera dakarren kalteen aurreikuspena.\nOzono geruzarekin sortutako arazoak.\nUraren kutsadura asko handitzeko aukera.\nItsas animalia eta animalia lurtar askoren bizitzak arriskuan egotea.\nBost arrazoi nagusi horien aurka ezer egin ezin zezaketela ikusi zuten Delta Works-ekoek eta ekitea erabaki zuten. Azkenean oso konponbide sinple baina eraginkorra aurkitu zuten.\nErrepide azpiko eta 62 zutabeen arteko hormak mugikorrak egitea.\nKonponbidea zera zen, hormak beti irekita egotea, ura pasatu eta bertako animaliak ahalik eta gutxien kaltetzeko. Ordenagailu batek kontrolatuko zituen ateok noiz itxi beharko ziren. Ekaitz bat gerturatzerakoan automatikoki itxiko ziren, ordenagailuak aginduta. Asmakuntza honek ingurumena babesten du eta animalien bizitzaz arduratzen da.\nUra ez kutsatzeko, ahalik eta material ekologikoenak erabili dira. Azkenean, baldintza horietan eginez gero, talde ekologistak ere dikea eraikitzearekin ados agertu ziren-\nItsas-mailaren igoera kalkulu sakon batzuk egin ostean 50m-ko altuerako dikea eraikitzea erabaki zuten.\nOrriaren azken aldaketa: 29 azaroa 2019, 09:31.


UEMAk kanpaina jarri du martxan Udalek goi administrazioekin harremanak euskaraz bultzatzeko - Debagoiena - Goiena.eus\nUEMAk kanpaina jarri du martxan Udalek goi administrazioekin harremanak euskaraz bultzatzeko\nImanol Beloki 2014-10-16 17:15\nUdalerri Euskaldunen mankomunitateko udalek ahalegin handia egin dute funtzionamendua euskalduntzeko, tartean gure bailarako Oñati, Bergara, Antzuola eta Elgeta herriek. Izan ere, goi administrazioarekin harremanak euskaraz nahi dituztela adierazi dute. Hala, udalek goi administrazioekin dituzten harremanak euskaraz izateko gutunak bidali dizkiete bertara.\nUEMA barruan dauden, Gipuzkoako, Bizkaiko eta Arabako udalek norbere herrialdeko aldundira eta Eusko Jaurlaritzara gutunak bidali dituzte, udalek goi administrazioekin dituzten harremanak euskaraz izateko. 2013an UEMAk Debagoieneko udalerrien hizkuntzaren inguruko diagnostikoa egin zuen eta Debagoieneko datuak nahiko onak direla adierazi zituzten. Gure bailarako udalek ere goi administrazioarekin harremanak euskaraz nahi dituztela adierazi dute. Hala, Oñati, Bergara, Antzuola eta Elgetako udalek ere gutunak bidali dituzte goi administraziora.\nMaren Belastegi UEMAko lehendakariaren esanetan: "Uste dugu administrazioa eredugarria izan behar dela herritarren aurrean". Horregatik, UEMAk Administrazioen arteko harremanak euskaraz izateko hiru helburu ezarri ditu:\nHerritarrekiko harremanetan euskara zerbitzu hizkuntza izan dadin bermatzea, beti ere herritarren hizkuntz eskubideak errespetatuz.\nEuskara beste administrazioekiko harremanetako hizkuntza izan dadin bermatzea.\nEuskara administrazio barneko lan hizkuntza izan dadin bermatzea.\nBestalde, beste hainbat arlotan ere euskara bultzatzeko kanpaina ezberdinak egiten ari dira; osasunean, Aramaioko ordezko medikua euskalduna ezartzea esaterako. Ogasunean, errenta aitorpena ere diputazioarekin martxan jarri da euskaraz izateko, eta beste hainbat alorretan; merkataritzan, etorkinekin, …ere hainbat ekimen egiten ari dira besteak beste.


Data Commons Lab - Think Commons #4: Fundación Civio - David Cabo | Tabakalera - Donostia / San Sebastián\nHasiera Kultur proiektua Data Commons Lab Think Commons #4: Fundación Civio - David Cabo\nThink Commons #4: Fundación Civio - David Cabo\nData Commons Lab talde irekiak antolatutako online saioa\n"La Moncloa - Quién manda" proiektuaren irudia\nData Commons Lab talde irekiak Think Commons formatuan egingo duen laugarren saio honetan Fundación Civio-ko David Caborekin solasaldia egiteko aukera izango dugu.\nTu derecho a saber (jakiteko eskubidea) webgunea Espainiako lehenengoa izan zen edozein erakunderi informazioa eskatzeko aukera ematen, artean Gardentasun Legerik existitzen ez zela. Civio eta Access Info Europe elkarteek aurkeztu zuten elkarrekin, 2012ko martxoan. Plataforma Britainia Handiko mySociety sozietatearen WhatDoTheyKnow.com webgunean oinarrituta zegoen. Beste aplikazio antzeko edo berdin batzuk ere martxan daude beste zenbait herrialdetan, hala nola Alemanian, baita Europar Batasunaren barnean ere, AsktheEU plataformarekin.\nTu derecho a saber webguneak, zabalik egon zen bitartean, 1.800 informazio-eskaeratik gora bideratu zituen, eta 900 bat erakunde eta administrazio publiko eskura jarri zituen klik bakar batekin. 400.000 pertsona inguruk kontsultatu zuten webgunea, eta han jasotzen ziren hala herritarren galderak nola administrazioen erantzunak. Eta beste milaka eta milaka pertsonak, blogaren bidez, gertutik aztertu zituzten Gardentasun Legearen izapideak, legearen mugak eta legea ezartzearen oztopoak. Dibulgazio- eta pedagogia-lan hori martxan dago oraindik ere.\nPresio egiteko baliabide eraginkorra ere izan zen. Administrazioak herritarrei erantzun-datuak ematen hasi aurretik, Tu derecho a saber-eko eskaeren erantzunik ezaren portzentajeak argitara atera zuen administrazioek herritarrei erantzutean izan ohi zuten benetako jokabidea: % 54ko administrazio-isiltasuna 2012an, % 57koa 2013an, % 42koa 2014an.\nThink Commons saioan parte hartzeko ondoko helbide honetara jo beharra dago: Think Commons #4. Taldean saioan parte hartzeko asmoz arratsaldeko 17:45etan bilduko gara Hirikilabsen.\nAsteazkena, 2018ko ekainak 27 - 18:00\nLekua: Hirikilabs. Kultura digitala eta teknologia laborategia\nInformatika-ingeniaria eta Civio Fundazioko zuzendaria


Kartzelari espainiarren grebaren aurrean | Amnistia Ta Askatasuna\nKartzelari espainiarren grebaren aurrean\nAzaroaren 17tik 20ra bitartean Az, 2018/11/14 - 02:14 argitaratua\nEspainiako kartzelariek azaroaren 17tik 20ra bitartean deitutako grebaren aurrean, Amnistiaren Aldeko eta Errepresioaren Aurkako Mugimenduak honakoa adierazi nahi du:\nGreba honen ondorioz, espainiar Estatuak bahituta duen ezein presok ez du bermatuta edukiko asteburu honetan senide edo lagunen bisita jaso ahal izatea. Ez da kasuala, gainera, greba hau asteburuan hastea, izan ere sistemaren txakur diren kartzelarien xedea baita presoak bahitu gisa erabiltzea euren aldarrikapenak egiteko. Era berean eta aurrekoetan bezala, ospitalerako irteerak atzeratuak izango dira presoen osasunaren kalterako, patioko orduek murrizketak izango dituzte, eta, oro har, presoak are eta gehiago zigortzeko erreminta bikaina bilakatuko dute greba.\nKomunikazio eskubideei dagokienez, gogora dezagun zeintzuk diren preso politikoen baldintzak: astero, interbenituta dauden bi eskutitz (kartzelako zuzendaritzak irakurtzen ditu) bidaltzeko eta heltzen zaizkien bezain beste jasotzeko (baita ere interbenitua) eskubidea, normalean hilabete bateko epeaz, legeak 15 egunez atxiki daitezkeela dioen arren; astean bost minutuko zortzi dei egiteko eskubidea (interbenituta); astean 40 minutuko bisita bat jasotzeko eskubidea (interbenituta eta kristal batek banatuta); hilean ordu eta erdiko aurrez aurreko bisita familiar bat (interbenituta) eta bikotekidea izanez gero aurrez aurreko bisita intimo bat (azken hau, salbuespen moduan, interbenitu gabe) edukitzeko eskubidea.\nLangile borrokaz mozorrotutako greba honetan kartzelariek soldata igoera eskatzen dute, baina batez ere neurri errepresiboen gogortzea ekarriko lukeen iaz onartutako protokolo bat praktikan jartzea, kartzelariak Autoritate Publiko bihurtuz eta lesioen parterik aurkeztu gabe ere kartzelariaren bertsioa aintzat hartuko lukeena preso batek eraso egin diela salatuko balute.\nEuren aldarrikapenak egiteko orduan, kartzelariek etengabe aipatzen dituzte presoen partez jasotzen dituzten erasoak eta hauen aurrean sufritzen duten babesgabetasuna. Errealitatea, ordea, oso bestelakoa da, izan ere presoen kontrako erasoak etengabeak baitira kartzelarien aldetik: jipoiak, eskubideei dagozkien arauen betetze eza, asistentzia mediku eza, isolamendu moduluak, umiliazioak, irainak eta abar luze bat dira eguneroko kontu Espainiako kartzeletan, telebistan luxuzko hotelak bailiran aurkezten dizkiguten zulo beltz horietan. Hau guztia, harresiek eta espetxe zaintzako epaileek kartzelariei eskaintzen dieten zigorgabetasunarekin.\nEz dezagun ahaztu kartzela (eta ondorioz kartzelariak ere) langileriaren bizi baldintzak zapaltzen dituen sistema kapitalistaren zutabe nagusietako bat dela eta, hortaz, ez ditugula langiletzat hartzen besteei askatasuna lapurtzeaz bizi diren horiek. Kartzeletan, salbuespenak salbuespen, langile pobreak eta militante politikoak baino ez dituzte giltzaperatzen, eta kartzelariak kartzelen jabeen txakurrak baino ez dira.\nGure elkartasun osoa sindikatu erreakzionarioen greba honen ondorioak pairatuko dituzten preso eta senide guztiei.\nEuskal Herria, 2018ko azaroaren 14a.


Fiskaltzak Indautxuko “solidarien” aurkako akusazioa bertan behera utzi du - Uriola.eus\nuriola.eus 2016-11-08 12:04 Politika Abando - Indautxu\n2015ean euskal presoen aldeko mobilizazio batean identifikatutako hiru lagun Auzitegi Nazionalean epaitu dituzte gaur goizean. Fiskaltzak bertan behera utzi du terrorismoaren goratze akusazioa eta beraz, hirurak absolbituak izan dira.\n2015eko irailaren 14an, Ertzaintza astelehenero Kirruliren txokoan egiten den presoen eskubideen aldeko mobilizaziora hurbildu zen "bertan zeudenen aurka oldartuz". Auzoko presoen irudiek terrorismoari gorazarre egiten zietela argudiatu eta zazpi pertsona identifikatu zituzten. Bertan zeuden 40 lagunen arabera, "bultzaka eta irainduz" ibili ziren ertzainak.\nGaurko egunean, zazpi identifikatuetatik hiru Auzitegi Nazionalean epaituak izan dira terrorismoa goratzea egotzita. 10:00etan pasatu dira epailearen aurretik eta Fiskaltzak terrorismoaren goratze akusazioa bertan behera utzi du. Beraz, absolbituak izan dira hiru indautxuarrak eta Bilborako bidea hartu dute.\n"Elkartasuna erakusten jarraituko dugu"\nEpaiketaren aurrean Solidarioak Libre plataformatik argi utzi zuen "elkartasuna ez dela delitua" eta haien senide eta lagunek "preso jarraitu bitartean, eskubide urraketak salatzen zein haiekiko maitasuna adierazten" jarraituko dutela.\nOndorioz, azaroaren 4ean, "bidegabea" den egoera salatzeko, elkarretaratzea egin zuten Indautxuko plazan.


Abertzaletasuna gaurkotu zuen aitzindaria | Politika | Berria\nTxillardegiren heriotzaren X. urteurrena (I). Alor politikoa.\nAbertzaletasuna gaurkotu zuen aitzindaria\n«Intelektual konprometitua» izan zen Jose Luis Alvarez Enparantza, baina inoiz ez zion beldurrik izan politikaren basatzan sartzeari. Euskaltzaletasunak haren jarduera politikoa ere blaitu zuen: estatu bat nahi zuen euskararentzat.\nTxillardegi. Erdian, ANV-EAEren zerrendak inskribatu zituztenean, 2008an. GARI GARAIALDE / FOKU Tamaina handiagoan ikusi\nAlor asko jorratu zituen Jose Luis Alvarez Enparantza Txillardegik bere bizitza oparoan. Hizkuntzalaria izan zen, euskararen aldeko langile nekaezina, idazlea eta pentsalaria. Baina, era berean, inoiz ez zen izan politikaren basatzan sartzearen beldur, haren jardueraren alderdi horrek hainbesteko sona ez duen arren. Txillardegiren ustez, euskararentzat eta euskal kulturarentzat nahi zuen suspertzea ezinezkoa zen Euskal Herriak botere politikoaren erreminta guztiak eskura eduki ezean. Eta bizitza osoan buru-belarri jardun zuen lantegi horretan. Hura hil zenetik hamar urte beteko dira aurki.\nPako Sudupek (Azkoitia, Gipuzkoa, 1959) Txillardegiren borroka abertzalea liburua argitaratu zuen 2016an. Han, Alvarez Enparantzaren oinarri ideologikoak eta politikagintzan egindako bidea aztertu zituen. Haren iritziz, Txillardegiren ideia nagusiak gaur egun ez daude oso «boladan»: «Ezezagunak baino gehiago, nik esango nuke bere ideia nagusiak baztertuak izan direla».\nTxillardegiren jarduera politikoa 1950eko hamarraldian hasi zen, beste gazte batzuekin batera Ekin eta geroago ETA sortu zutenean. «Hastapenetako ETA hartan, Txillardegi izan zen ideologorik garrantzitsuena; hura da gakoa, dudarik gabe. ETAk sekulako aldaketa egin zuen IV. Batzarretik V.era, eta 1967an Txillardegik utzi egin zuen ETA, baina hasierako urte haietan nik esango nuke bera izan zela ideologo nagusia».\n«Hasieran, bere ideologia EAJren kontra sortutakoa da», azaldu du Sudupek: «Txillardegik aitortzen zion EAJri Errepublika garaian asko egin zuela abertzaletasunaren aldetik, bai eta gerran ere Francoren kontra, baina pentsatzen zuen hori gaindituta zegoela eta etorkizunari begira beste planteamendu bat egin behar zela».\nTxillardegik zeresan handia izan zuen ezkerreko abertzaletasun berriak nazionalismo tradizionalean ekarri zuen hausturan. Batez ere, hiru izan ziren berritasunik nabarmenenak: euskalduntasuna arrazan oinarritzen zuen aranismoaren aurrean, hizkuntzaren garrantzia; jeltzaleek erlijioari ematen zioten nagusitasunari kontrakarrean, laizismoa eta ezkerreko ikuspegia; eta Errepublika defendatu zuten Espainiako indar politikoekin batera aritu beharrean, Nazio Frontea eta Euskal Herrian zentratutako indarren arteko elkarlana.\nEz da zaila Txillardegiren eskua sumatzea berrikuntza horietan guztietan. Batez ere, hizkuntzari dagokionez; Txillardegi euskaltzalea Txillardegi politikoan ere ageri da ezinbestean: «Haren iritziz, euskararik gabe euskal estatua ez da posible; gehienez ere, Espainiaren eta Frantziaren sukurtsal bat izango litzateke. Arrazak ez gaitu bereizten, ezta erlijioak ere; bereizten gaituena euskara da. Berak oso garbi ikusi zuen hori, eta koherentziaz eta oso kontsekuente jokatu zuen horretan. Adibidez, hori izan zen ESBtik alde egiteko arrazoietako bat 1978an, eta ezker abertzalean ere kritikatu zituen euskarari garrantzia ematen ez ziotenak».\n1967an ETA utzi zuen, baina ez politikan jarduteko grina, erbestean zegoelarik egindako lanak erakusten duen moduan; esaterako, Branka aldizkarian. Franco hil ondoren, aro berri bat ireki zen Hego Euskal Herrian, eta eragile guztiek gogoeta egin behar izan zuten aurrerantzean izango zituzten jarrerez eta jarduteko moduez. Txillardegi ez zen eztabaida horretatik aparte egon, eta bere hautua egin zuen: 1976ko ekainean ESB Euskal Sozialisten Biltzarra izeneko alderdi berriaren sorreran parte hartu zuen.\nZergatik egin zuen Txillardegik hautu horren alde? Suduperen arabera, Martin Ugalderi bidali zizkion gutunetan dago erantzuna: «Txillardegik sozialistatzat zuen bere burua, baina, Ugalderi azaltzen zion moduan, ezin zuen PSOErekin bat egin, bera ez zelako espainola. Eta, abertzale demokrata kristauek beren alderdia zuten modu berean, pentsatzen zuen abertzale sozialistek ere alderdia behar zutela. Haren ustez, ESB izan zitekeen berak amesten zuen alderdi sozialista abertzalea, humanista, autogestionarioa eta ez marxista-leninista».\nAurreikuspenak ez ziren bete. 1977ko ekaineko hauteskundeetan ESBk emaitza kaskarrak izan zituen, eta Txillardegik argi ikusi zuen hura ez zela izango PSOE ordezkatuko zuen alderdi sozialista abertzalea. 1978an ESBtik kanporatu zuten, baina ordurako oso aldenduta zegoen handik, besteak beste, hizkuntzaren arloan hartutako erabakiak ezerezean gelditzen zirela ikusita.\nGarai hartan, ezkerreko abertzaletasuna berrantolatzeko egitasmo handi bat zegoen, eta Txillardegik horretan parte hartu zuen hasieratik. Altsasuko Mahaia eta, geroago, Herri Batasuna koalizioa sortu zirenean, ahalegin horrekin bat egin zuen, eta hurrengo urteetan Mahai Nazionaleko kide eta hautetsi izan zen: «Harentzat, HB zen beti proposatu zuen fronte abertzalea. Ikusten zuen EAJk PSOErekin joateko hautua egin zuela, EEk huts egin zuela, eta HBren alde egin zuen».\n90eko hamarraldiaren amaieran, Txillardegi hasi zen ETAren estrategiaren inguruko zalantzak modu publikoan azaltzen. Batez ere, 1997an izandako hiru hilketak bultzatu zuten horretara: Francisco Javier Gomez Elosegi espetxeko funtzionario eta ELAko kidearenak, eta Miguel Angel Blanco eta Jose Luis Caso PPren zinegotzienak. Hori dela eta, Qui prodest? izeneko iritzi artikulua argitaratu zuen Euskaldunon Egunkarian. Artikulu hura «giltzarria» izan zen, Suduperen aburuz: «ETAren jarduera kritikatzeaz gain, infiltrazioaren aukera ere jarri zuen mahai gainean».\nHandik gutxira, Lizarra-Garaziko Akordioa eta ETAren su-etena iritsi ziren. Txillardegik itxaropenez bizi izan zuen prozesu hura, baina, porrot egin zuenean, argi azaldu zuen bere ustez borroka armatua kaltegarria zela independentzia lortzeko bidean, eta 2002an Aralarren izena eman zuen. Suduperen arabera, «zaila eta mingarria» suertatu zitzaion erabaki hori hartu beharra, «familian bertan bazituelako ildo horrekin bat etortzen ez zirenak».\nBost urte eman zituen Aralarren. Alde batetik, Ibarretxe planak izandako porrotaren aurrean, eta, beste aldetik, ikusita Aralarrek ETAren kontrako manifestazio baterako deialdia egiten zuela eta bozetara Ezker Batuarekin koalizioan aurkezteko asmotan zebilela, alderdia utzi eta ezker abertzale ofizialera itzuli zen. 2008an, ezker abertzalearen antolakunde politiko nagusiak legez kanpo uzten ari ziren garaian, EAE-ANVren hautagaia izan zen Espainiako Senaturako. Hura izan zen Txillardegiren azken ekarpena politika aktiboan.\nSuduperen iritziz, ez da gehiegizkoa esatea Txillardegi «etsita» egon zela azken urteetan, abertzaletasuna kale itsutik atera ezinik zebilela ikusita: «Gaixotasuna oso aurreratuta zegoen, eta horrek eragina izango zuen, baina bai, esan daiteke azken urte horiek aski tristeak izan zirela». 2012ko urtarrilean hil zen, ETAk jarduera armatua laga eta hiru hilabetera, baina erabaki horren ondorio politikoak ikusterik izan gabe.\nTxillardegik bere burua ezkerrekotzat eta sozialistatzat zuen arren, mesfidantzaz hartu zituen beti klase borrokaren aitzakia pean nazio askapena bigarren planoan uzten zuten ezkerreko indar estatalistak. 1967an Komunistak taldeak ETA utzi zuenetik 2007an Aralarrek Ezker Batuarekin koalizioa osatu zuen arte, Txillardegik beti kritikatu zuen berak «ezkerkeriaz mozorrotutako espainolismoa» zeritzona, gogor kritikatu ere.\nNazio askapenaren eta borroka sozialaren arteko dialektika gatazkatsu horretan, Txillardegik ez zuen dudarik egiten: «Argi adierazi zuen hemen kontraesan nagusia dela inperialismoaren eta abertzaletasunaren artekoa», azaldu du Sudupek. «Haren ustez, Euskal Herria Espainiaren eta Frantziaren kolonia bihurturik dago, nazioa kinka larrian dago, desagertzeko bidean, eta hori da konpondu beharreko lehenengo auzia. Horregatik esaten zuen: 'Utz ditzagun albo batera ezkerkeriak eta estalinismoa, eta jo dezagun muinera', eta muina, bere ustez, euskara, independentzia, eta hura lortzeko autodeterminazio eskubidea dira».\nEmilio Lopez Adanek, Jakin aldizkarian 1999an argitaratutako artikulu batean, Txillardegiren balio nagusiak zerrendatu zituen: «Errebeldia, antidogmatismoa, euskaraz bizitzeko eta ekoizteko grina, oposizioan ibiltzeko beldurrik eza».\nOro har, bat dator zerrenda horrekin Sudupe. Eta beste ezaugarri bat ere nabarmendu du: aitzindaria izatea eta bere garaiaren aurretik ibiltzea. «Azken hamarkadetan Euskal Herrian izandako eztabaida guztietan egon zen, eta oso ikuspegi aurreratua zuen. Adibidez, Parisera erbesteratu zenean, harremanetan egon zen garai hartan Europan zegoen pentsamendu aurreratuenarekin, eta hura bertatik bertara ezagutu zuen, egile haiek zuzenean frantsesez irakurriz. Batzuetan pentsatzen dugu gauza berriak asmatzen ari garela, eta gero konturatzen gara Txillardegik jada eginak dituela planteamendu horiek».\nBihar: Txillardegiren ekarpena euskararen biziberritzeari.


Gatz mineralak ingurune organikoan: disoluzioak\nLABURPENA: Gatz mineralak bi egoera desberdinetan izaten dituzte izaki biziek: egoera gotorrean eta disoluzio egoeran. Organismoentzako garrantzitsuenak disoluzioen parte diren gatzak dira, organismoaren barne orekan zeresan handia duten zenbait gertaeraren erantzule baitira, gertaera osmotikoen eta pHaren aldaketen eragile hain zuzen. Era berean, suspentsio koloidal edo koloide deritzatenetan ere parte hartzen dute gatzek, sarritan egoten baitira egoera horretan molekula organiko handiak.Gatzak ezinbestekoak dira bizitzan.\nKimika gai hauen garrantzia agertzeko abiapuntu egokia izan daiteke zibilizazioen historia gogoratzea. Ondo ezaguna da gatzaren komertzioa Saharako basamortuan zehar, harri eta hondar eremu izugarriak igarotzen zirenean mineral preziatu hura garraitzeko; hain zen gatza garrantzitsua, non beduinoek gatz puskak erabiltzen baitzituzten diru gisa Saharaz behetiko afrikar leinuekiko harremanetan.\nEz dago hain urrutira joan beharrik gatzen garrantzi handiaz ohartzeko. Behizain eta artzainek gatz puska handiak ematen dizkiete zaintzen (zelai itxi edo ukuiluetan) dituzten animaliei. Animalia basatiak edo erdi basatiak (mendiko zelaietan libre), beren beharrak asetzeko, gatzak dauzkaten harrien bila ibiltzen dira; hala, oso erraz aurkitzen dira mendian-eta harri guztiz leunduak, behin eta berriz miazkatuak.\nGai hauen garrantziaren zergatiaz jabetzeko gatzen nolakotasun kimikoaren alderdi batzuk ezagutzea komeni da, era horretan galdera oinarrizkoenari erantzun ahal izateko: zer da gatz bat? Azido bat eta base bat elkarrekin konbinatzen direnean, azidoaren ak basearen arekin erreakzionatzen du, eta ur molekula bat eratzen. Azidoaren gainerako partea (anioia) basearen gainerako partearekin konbinatzen da (katioiarekin), eta gatz bat eratzen da. Gatzetan "arruntena" den eraketa erreakzioa izan daiteke horren adibide argia, alegia, sukaldeko gatzarena: Izan ere, gatza oso kontzeptu zabala da, bi ioiren elkarketak osaturiko gai kopuru handi bat bere baitan hartzen duena. Ioi loturaz daude elkartuak bi osagaiak, eta, hortaz, gai horiek, ioi hidratatuak osatzen direnean, oso disolbagarriak izaten dira uretan.\nDisolbagarritasunak gatzen lehen sailkapen bat egiteko balio du, organismoan dauden egoeraren arabera: - Gatz disolbaezinak (“forma konbinatukoak” ere esaten zaie). Kasu honetan gatzak ez daude disolbaturik, hau da, ur ingurune organiko batean egon arren, ez dira dagozkien ioi hidratatuak eratzen.\nTalde honen barruan bereziki garrantzitsuak dira karbonatoak (oso disolbagarritasun apala duten gatz bakarretako bat),izaki bizi askok dauzkaten maskorrak, oskolak, eta beste eskeleto egitura edo babes egitura batzuk.\nFosfatoek ere garrantzi handia dute, oso ugariak baitira hezur ehunaren zelula arteko gaian (kaltzio fosfatoa).\nHeriotzaren ondoren fosilak sorrarazten dituzten prozesuetan, bi gatz mota hauek ordezkatzen dute materia organikoa.\nGatz hauek ez baitaude izaki bizi guztietan, ez da pentsatzen “balio unibertsala” dutenik, hots, ez dira bizitzarako ezinbesteko gaiak.\n- Gatz disolbagarriak (“forma disoziatu” ere esaten zaie). Disoluzioan azaltzen dira, anioi eta katioietan banatuak (1. irudia). Gatz hauei esentzial esaten zaie, oso garrantzi handiko eginkizunak betetzen baitituzte organismoen barruan. Izan ere, ioi moduan betetzen dituzte beren eginkizunak bioelementu sekundario eta oligoelementu askok.\nHorrez gainera, izaki bizien barneko jariakarietan ia guztiz konstante mantendu beharra dauka ioi hauen kontzentrazioak. Hala, ezin da esan izaki bizien barruan ura dagoenik, "jariakariak" baizik, edo gatzen eta beste gaien uretako disoluzioak; horiexek osatzen dute barne ingurunea deritzana.\nBarne inguruneak, ioi disolbatuen kontzentrazioari edo kopuruari dagokionez, beti bera edo bertsua izan behar du. Kaltzio katioiaren\nOrganismoen barne inguruneak ur kopuru handiak dauzka, eta ingurune horretan gertatzen dira metabolismoaren erreakzio gehientsuak; argi adierazten du horrek zer nolako garrantzia duten disoluzioek izaki bizietan.\nHala ere, eguneroko hizkeran, gaizki erabiltzen da maiz “disoluzio” hitza, molekula barreiatu sail bat (solutua) uretan (barreiahautsatzaile edo disolbatzailean) agertzen den guztietan erabiltzen baita. Ideia honen norainokoaz jabetzeko, komeni da gogoratzea urarekin konbinatzeko zenbait gaik dituzten posibilitateak.\n- Gotor-isurkari: kasu honetan, gerta daiteke bi gai elkarrekin nahastu eta handik denbora puska batera berriz ere banatzea (hauspeatzea), eta, kasu horretan, suspentsioa dela esango dugu. Hala, sendagai askorekin suspentsio bat prestatu behar izaten da, antibiotiko hautsa ur kopuru jakin batean “disolbatuz”; alabaina, denbora puska baten ondoren,berriz ere behean dagoela ikusiko da, eta, hori dela-eta, argibideetan beti azpimarratzen da: “astindu erabili aurretik”.\nDisolbatzaile gisa jokatzen duen solutua eta ura konbinaturik egonkor mantentzen badira, bi egoera desberdin gerta daitezke: + Solutuaren molekulak txikiak izatea tamainaz, gatzetatik abiaturik ioi hidratatuekin gertatzen den bezala. Kasu honetan benetako disoluzioa da. Disoluzioak ur garbiaren itxura hartzen du; argitara jarrita ere ezin dira molekulak eta solutua bereizi, eta hori gertatzen da ioitan banatuak daudelako, atomo bakar batek osaturik (adibidez, ), edo haien talde txiki batek ( ren kasuan bezala).\n+ Tamainaz oso handiak izatea solutuaren molekulak. Hau da, gai normalean organikoak dira, atomoak lotura kobalentez elkartuak dituztenak, baina atomo talde polarrak dauzkatenak (ioitu daitezkeenak, adibidez, - COOH edo ). Ur molekulek bipolaritatearen tasuna dute, eta, horregatik, talde ioituak inguratu egiten dituzte ioituak daudenean, eta molekulak elkarrengandik banaturik mantentzen dituzte; era horretan molekulak isurkarian sakabanaturik egonkor egoten dira (3. irudia). Egoera honi, oro har, barreiadura koloidal esaten zaio.\n- Isurkaria-isurkaria: argi dagoenez, bi isurkari nahastezin nahastea da gauza, zeren, bestela, nahastu egiten baitira, eta diluzio bat sortzen dute; hala adibidez, alkohola (eta edari alkoholdun batzuk, legez kanpoko manipulazioetan), uretan diluitzen da.\nLehen bezala, gerta daiteke aldi batez nahastuta egon ondoren bi gaiak banatzea.\nKasu honi emultsio esaten zaio. Halaxe gertatzen da urarekin eta ozpinarekin; irits daitezke nahastera, baina denbora pasa ahala bi geruza desberdin sortzen dira.\nAitzitik, denborarekin banatzen ez badira emultsio koloidala sortzen da. Kasu honetan, isurkarietako bat hidrofoboa da, eta lotura hidrofobiko bidez taldekatzen dira bere molekulak, mizela izeneko molekula sailetan.\nLarruazala hidratatzeko krema da horrelako nahasketaren adibide bat, eskuak zaintzeko erabiltzen dena adibidez, zeinak gai koipetsuak dauzkan uretan beti suspentsioan (horregatik “hidratatzen” du azala).\nOrain arte deskribatu diren kasu guztien artean, benetako disoluzioak eta barreiadura koloidalak dira garrantzitsuenak izaki bizietan.\nDisoluzioen eginkizuna organismoetan\nDisoluzioen garrantzia ulertzeko, materiaren egoera honi loturiko hiru tasun ulertu behar dira: difusioa, osmosia eta ingurunearen erreaktibitatea edo pHa.- Difusioa: Laburtzeko, esan daiteke prozesu honetan disolbatzailearen bolumen guztira hedatzeko joera dutela solutuaren zatikiek, harik eta kontzentrazio homogenoa lortzen duten arte.\nSolutua kontzentrazio handiena dagoen lekuetatik kontzentrazio txikienekoraino zabaltzen da (4. irudia). Hori gertatzen da, adibidez, urez beteriko ontzi batean merkromina tanta bat jartzen denean; hasieran, erortzen den puntutik gertu bakarrik barreiatzen da tanta, eta kolore gorri iluna hartzen du inguru horrek; denbora pasatzen uzten bada, arroxa antzeko kolorea hartzen du ontzi osoak, merkromina era homogeneoan banatu delako.\nDifusio prozesuak garrantzi handia du zelularen jardunean; izan ere, difusioari esker truka daitezke gai neurriz txikiak zelularenlaren eta kanpoko ingurunearen artean (adibidez, oxigenoa eta anhidrido karbonikoa).\nOrganismo konplexuetan, eta baita ekosisteman ere, garrantzitsua da; izan ere, atmosfera ukitzen duen aire geruzako oxigenoa, difusio prozesu batez, itsasoko eta ibaietako uretan disolbatzen da. - Osmosia: Prozesu hau gertatzen da bi parte banatuta geratzen direnean mintz erdi irazkor deritzanaren bidez; disolbatzailearen molekulak pasatzen uzten dituen mintza da, baina ez solutuarenak. Mota honetakoak dira izaki bizietan zelula mintzak.\nMintzak daudelako, solutuaren kontzentrazioa txikiena den partetik (solutu baino ur gehiago dago), solutuaren kontzentrazioa handiagoa den alderantz egiteko joera dute disolbatzailearen molekulek; mintzaren bi aldeetako kontzentrazioak berdintzen direneaneteten da alde batetik besterako mugimendua.\nPresio osmotikoari dagokionez, kontzentrazio desberdinak eduki ditzakete mintzak banatzen dituen parteek, eta, kasu horretan, hipertoniko esaten zaio bati (kontzentrazio handienekoari) eta besteari hipotoniko (kontzentrazio gutxienekoari); berdin-berdinak ere izan daitezke kontzentrazioak, eta kasu horretan isotoniko esaten zaie (5. irudia). Erdi irazkorra izanik zelula mintza, zelulaz kanpokoari buruz, hiru egoera posibleetako batean egongo da zelula arteko ingurunea: + Zelula soluzio hipertonikoan egotea. Hau da, zelula barneko ingurunea isotonikoa da kanpokoari buruz. Kasu honetan, urak zelula barnetik ateratzeko joera izango du, kontzentrazioak berdintzeko, eta, hala, uzkurtzean, bolumena galduko du zelulak. Landare zeluletan aztertu da hau: plasmolisi izeneko prozesu batez, zelula paretaren mintza banatu egiten da (zurrunagoa izanik, ez du forma galtzen).\nGai biologikoak ingurune hipertonikoetan ipintzea antzinatik egiten den gauza da. Hala, pieza freskoak aldi batez gatzetan sartzea izaten da urdaiazpikoak ontzeko lehen urratsa, eta, horrela, ura galtzen dute (eta, hortaz, nekezago jarduten dira mikroorganismoak), eta ohiko gogortasuna hartzen du haragiak. + Zelula soluzio hipotonikoan dago. Hori dela-eta, kontzentratuagoa dago zelula arteko ingurunea kanpokoa baino, eta zelulan sartzera jotzen du urak. Ura sartzeak hanpatu egiten du zelula, eta hautsi ere egin daiteke azkenean.\nSukaldeko biologiara itzulita, adibide ona dira lekariak, beratzen jartzen direnean; edobakailao lehorra, hori ere beratu egiten baita jan aurretik. Kasu batean zein bestean, urez betetzen dira zelulak, eta, horren ondorioz, bigundu egiten da janaria.\n+ Zelula ingurune isotonikoan egotea, hau da, kontzentrazioa kanpokoaren berdina izatea.\nKasu honetan, ura ez da ez sartzen, ez ateratzen.\nHauxe da giro egokiena, eta, horregatik, organismoen barne inguruneak beti bera mantendu behar du gatzen kontzentrazioa, hartan bizi diren zeluletan fenomeno osmotiko kaltegarriak gutxiago izan daitezen.\nOsmosiarekin zerikusia duten arazoek ere eragozten dute itsas organismo asko ur gezatan bizitzea. Horixe ikusten da, adibidez, hondartzan harrapatutako animaliaren bat bizirik eduki nahian iturriko urez betetako ontzi batean sartzen denean; aldi bat igarota, hil egiten da. Normalean gorpua muki moduko batez inguraturik agertzen da, parte batez lehertutako zelulen edukitik datorrena, eta baita animaliak berak isurtzen dituen gai mukitsuetatik ere, bere ehunek uraren bat-bateko sarrera eragotzi nahiz.- pHa: Ingurune jakin baten erreaktibitate maila adierazten du, hau da, azidoa edo basikoa den ingurunea. Horretarako ur garbia hartzen da erreferentzia gisa, neutrotzat hartzen baita.\nFormula honen arabera definitzen da pHa: Formula hori urari aplikatzean, kontuan izan behar da ioitze gradu guztiz apala duela, eta, horren ondorioz, litroko molekula besterik ez dela izaten egoera horretan, eta horrek, oreka kimikoaren legeen arabera, ondoko ekuazio hauetan laburtzen den disoziazio konstantea ematen du: Horren ondorioz, formula hori ur garbiari aplikatuta, emaitza 7 da, eta balio hori hartzen da pH neutrotzat (6. irudia).\nZer gertatzen da urari azido bat, klorhidrikoa adibidez, eransten zaionean? Ioitu egiten da; ez da ahaztu behar erabat “disolbatzen” dela, ondoko erreakzio honen arabera: Horrek adierazten duenez, hasierako urak beste H + bat hartzen du, eta horrekin handitu egingo da disoziazioaren konstantearen formulan H + ren kontzentrazioa adieraztenduen zenbakia; hau da, negatibotasuna galduko du, eta eta 10 arteko balioak hartu ahal izango ditu; horrek, formula aplikatu ondoren, 7 eta 0 arteko pH bat emango du.\nBase indartsu bat eransten baldin bada, adibidez Na OH (soda), hori ere erabat disolbatzen dela ikusiko da; hortaz, ondoko erreakzio honen arabera ioitzen da: Hau da, ioiez kargatzen da disoluzioa, eta horrekin kopuruak berak ere negatibotasuna galduko du. Ez da ahaztu behar ordea konstante bat dela, hots, aldatzen ez den zenbakia, ekuazioaren beste aldean diren kopuruak gorabehera. Hori horrela izan daiteke baldin eta gutxitzen bada, negatiboago egiten bada alegia, ioi kopurua (azidokoan ei eragiten die horrek), eta, hori dela-eta, hidrogenioien kontzentrazioa eta artekoa izango da, edo, gauza bera dena, 7 eta 14 artekoa izango da pHaren balioa.\nIzaki biziek beti bera mantendu behar dute beren barne inguruneko pHa, zeren, bestela balitz, metabolismoaren erreakzio asko ez bailirateke gertatuko, eta erreakzio horietan parte hartzen duten entzima askok ez lukete jardungo. pHak konstante iraun dezan nahitaez gatzek parte hartu behar dute, edo, zehatzago, gatz batzuek, sistemabiguntzaile, tanpoi sistema edo buffer deritzenak eratuz. Gai horiek orekatzaile kimikoak dira; ekuazioaren zein aldetan kokatzen diren, askatu edo beretzen dute ingurunetik, eta pHaren balioa erregulatzen.\nZehatzago, tanpoi fosfato sistema izenekoaren bidez erregulatzen da zelulen barneko pHa, ondorengo erreakzioan oinarritzen dena: pHaren erregulazio sistema, zelulaz kanpoko isurkarian, sistema tanpoi bikarbonatoa delakoak erregulatzen du. Hau da erreakzioa: Karbono azidoa ez da batere egonkorra; berehala deskonposatzen da, eta karbono anhidridoa eta ura ematen ditu.\nKoloide organikoak eta gatzak\nDisoluzio koloidalek izugarrizko garrantzia dute organismoetan; izan ere, isurkari organiko gehienek makromolekulak edukitzen dituzte suspentsioan, eta, hori dela-eta, suspentsio koloidalak izaten dira. Zitoplasma bera, adibidez, suspentsio koloidala da. Ez da harritzekoa, pentsatzen baldin bada itsaso primitiboak, bizitza agertu aurretik, molekula organiko handiak besterik ez zirela, ur gazietanbarreiatuak; hortaz, zelula horien edukia “lehen zopa” delako haren edukiaren parte bat zen. Gatz mineralek ere badute zerikusirik koloideekin, proteinak dauzkatenek bereziki; era horretan, gatz jakin batzuek solbagarri bihur ditzakete proteina batzuk, eta beste gatz batzuek berriz hauspearazi egiten dituzte.\nHortaz, proteinen gatz bidezko solbagarri bihurtzean, eragingarriagoak izaten dira gatz batzuk besteak baino. Zehatzago, kontzentrazioaren araberakoa izaten da eraginkortasuna, eta orobat gatzetik abiaturik sorturiko katioiek eta anioiek dauzkaten karga elektrikoen kopuruaren araberakoa. Horregatik, eragingarriagoak dira eta erako gaiak, edo erakoak baino, ioi kopuru handiagoa ematen baitute, eta baita karga dentsitate handiagoa ere ioi bakoitzeko.\nGatz bidezko solbagarri bihurtzearen zergatiaren funtsa da ioiek erraztu egiten dutela proteinetan dauden atomo polar taldeeen ioitzea.\nGatz bidezko solbagarri ez bihurtzea gertatzen da proteina bat, kontzentrazio jakin bateko gatz disoluzio batean egonik, hauspeatzen denean. Hauspeatzean parte hartzen duten faktoreetako bat da gatzetik sorturiko ioiak urezko molekula bipolar askok inguratzen dituztela, eta horrekin proteinaren molekulek inguratzen zituen eta barreiaturik mantentzen zituen uraren parte handi bat galtzen dute; orduan hauspeatzen da (8. irudia).


Fauna eta Biosegurtasuna Ikastaroa bisitatu gintuzten. – Centro Martioda\nFauna eta Biosegurtasuna Ikastaroa bisitatu gintuzten.\nAtzo Sonia Hidalgo biologoak eta Fauna eta Biosegurtasuna Ikastaroko ikasleek bisitatu gintuzten.\nIkastaroa Murgiako Bigarren Hezkuntzako Institutuaren geletan ematen ari da egun hauetan. Eta Mártiodan izan zituzten eguneko lanak ikusteko aukera, zikoina zuria, azkonarra, zapelez arrunta eta sai arre bat maneiatzen.\nAste batzuk barru Sonia Hidalgok eta Mártiodako lantaldeak ikasgela horietan emango dute Basa Fauna Errekuperazio Zentroetako Lan Tekniken buruz Ikastaroa.


Pcb Fabrikazio Batzarra - SHENZHEN KAISHENG PCB CO., LTD\nPcb fabrikazioa eta muntaia - PCBFuture\nHitz gakoa: PCBen muntaketa, PCBen fabrikazioa eta muntaketa, PCBA gaitasuna\nPCBFuture-k kalitate kontrol sistema sendoa du eta TS16949, UL, RoHS, CE, ISO, etab. Bezalako ziurtagiri guztiak. PCBetarako, Flying Probe Test eta E-Test ditugu. PCBArentzat IQC, AOI, Function Test, QA ditugu. Hauek oinarrizko baina oso garrantzitsuak diren faktoreak dira PCB industriarentzat.\nEzagunena bezala muntaia elektronikoko enpresak Txinan 10 urte daramatzagu fabrikazio elektronikoko soluzio espezifiko osoak eskaintzen Txinako merkatuko beharrak asetzeko.\nSektore desberdinetako bezeroak ditugu, errentagarritasunari, kalitateari, entregari eta beste edozein eskakizunari dagokionez. PCBen diseinutik PCBren prototipoak, masa fabrikazioa eta gero PCB muntaketak, kutxa elektronikoak muntatzeko zerbitzuak, gure zirkuitu inprimatuko plakak asko erabiltzen dira robotikan, medikuntzan, automobilgintzan, komunikazioetan, industrian eta kontsumo elektronikoan.\nNegozio hauetan dihardugu: PCB malgua, PCB pertsonalizatua, PCB prototipoa, giltza eskuan PCB muntaia, PCB elektronikoen muntaia, sorta txikiko PCB muntaia, etab.\nZergatik aukeratu gure PCB fabrikazioa eta muntaketa:\n1. Zehaztasun eta zehaztasun oso handia. Gure prototipoek zehaztasun bikaina dute eta bezeroaren zehaztapenak bete ditzakete. Kalitatea eta xehetasunak serio hartzen ditugulako da.\n2. Aldaketa azkarra: bezeroaren denboraren balioa ulertzen dugu. Hori dela eta, zure prototipoa arrazoizko abiaduran fabrikatzen ahalegintzen gara. Hori dela eta, gure PCB prototipo azkarrak muntatzeko zerbitzuak itxaroteko denbora aste batzuetatik minutu batzuetara laburtu dezake.\n3. Prezio oso baxuak. Ikuspegi integrala dugu prezioak merkeak eta merkeak izaten laguntzeko. Hori dela eta, zure proiektua aurrekontu arrazoiz osatuko dugu.\n4. Akatsen zuzenketa-Gure PCB prototipoa oso garrantzitsua da akatsak aurkitzeko, beraz akats handiak ekidin ahal izango ditu gero. Akats horiek lehenbailehen ezabatzeak denbora eta kostua aurreztu ahal izango dituzu\n5.Bira azkarreko PCB muntaia-PWB prototipoak eska ditzakezu. PCB diseinua bidali eta emaitzak jaso behar dituzu soilik.\n6. Lagin probak ekoizpen osoa baino lehen - Prototipo batzordeak probatzeko eta behar den moduan funtzionatzen duten baieztatzeko aukera ematen dugu.\nPCB muntaia gaitasuna:\nGainazaleko muntaketa (SMT)\nSMT & THT hibridoa\nAlde bakarreko edo bikoitzeko kokapena\nPitch Fine Osagaiak\nBGA eta gehiago\nPCBArako beharrezkoa den informazioa:\nJarraian agertzen diren zirkuitu inprimatuen plaka muntatzeko beharrezkoak diren elektronika eta lotutako kontsumigarrien zerrenda daude:\n• Inprimatutako Zirkuitu Plaka (PCB)\n• Osagai elektrikoak erresistentzia gisa.\n• Soldatzeko materialak, hala nola, alanbrea, preformak, barra, fluxua eta pasta.\n• Soldatzeko ekipoak, hala nola olatuak soldatzeko makina, gainazaleko muntagailua, SMT-Stencil, soldatzeko aparatua eta probatzeko tresnak, etab.\nPCBFuture sortu zenetik, etxean eta atzerrian enpresa askorekin lankidetzan aritu gara kalitatearen lehen ideiarekin eta bezeroak ospea handia lortu duten jainkoa da. Prezio lehiakorrak, kalitate oneko produktuak eta zerbitzu bikaina dituzten 40 herrialde baino gehiagoko enpresen konfiantza eta laguntza lortu dugu.


Irekia Eusko Jaurlaritza - Gobierno Vasco :: Terrorismoaren biktima izan diren ertzainak omenduko dituzte bihar Arkautin\nTerrorismoaren biktima izan diren ertzainak…\n<img src="https://www.irekia.euskadi.eus/uploads/cover_photos/3796/original/homenaldi.jpg" style="max-width:100%" alt="Terrorismoaren biktima izan diren ertzainak omenduko dituzte bihar Arkautin" />\nTerrorismoaren biktima izan diren ertzainak omenduko dituzte bihar Arkautin Iturria: Irekia\nErtzaitzaren historian zehar ETAren biktima izan diren agenteei omenaldia egingo zaie bihar (asteazkena) Arkautiko Ikastegian. Azaroaren 10ean terrorismoaren biktimak gogoan izateko "Oroimenaren Eguna" ospatuko da eta ordurako prestatu diren ekitaldietako bat izango da hau. Lehendakaria bertan izango da, zendu eta zauritutako ertzainen senideekin, instituzio ezberdinetako ordezkariekin eta Ertzaintzako agintari nagusiekin batera.\nLehendakaria iritsi bezain laster, 13:00etan, hasiko da ekitaldia. Akademiako patioan egingo da, eraildako ertzainen omenez jarritako sugarraren ondoan.\nErtzaintzako Zuzendariak emango du hasierako agurra eta berehala, erakunde ezberdinek adostu duten testua irakurriko dute Intxaurrondoko Guardia Zibilaren egoitzaren aurkako ETAren atentatuan, 2000. urteko azaroan, zauri larriak izan zituen Ertzaintzako agente batek eta 1997ko urrian Bilboko Guggenheim Museoaren ondoan hil zuten Txema Agirre Larraona ertzainaren alargunak. Segidan, Patxi Lopez Lehendakariak hildako agenteak gogoratuko ditu eta gizarte osoaren partez eskerrak emango dizkio Ertzaintzari egunez egun askatasunaren alde eta terrorismoaren aurka borrokatzeagatik.\nEkitaldia lore-eskaintza batekin bukatuko da. Bertan bildutako senideek arrosa zuri bat utziko dute zendutako ertzainak gogoratzen dituen monolitoaren ondoan; Lehendakaria eta Herrizaingo sailburua izango dira loreak utziko dituzten lehenak.\nHorrez gain, ETAk 1985etik hona hil dituen 15 agente, agintari eta Herrizaingo Saileko buruen izenak erakutsiko dituen monolito berri bat ere inauguratuko dute omenaldian zehar.\nTerrorismoak EAEn hil dituen pertsona guztiak gogoratzeko euskal instituzioek bihar "Oroimenaren Eguna" ospatzea adostu dute eta aipatutako ekitaldia, biktimen alde egingo diren omenaldietako bat izango da. Aurretiaz, eraildako agenteak banan-banan gogoratzen zituen Ertzaintzak, bakoitzaren heriotzaren egunean ekitaldi bat eginez. Baina, joan den urtean egin zen Arkautin ertzain guztiak batera omendu zituen lehen ekitaldia.\nErtzaintza bere sorreratik, 1982an, ari da EAEtik terrorismoa desagertu dadin borrokan. IA hogeita hamar urteotan hil dituzten 15 agente, agintari eta Herrizaingo Saileko buruei, gehitu behar zaizkie ekintza terroristen ondorioz zauriak edo ezintasunak jasan dituzten hainbat agenteren izenak. Izan ere, bere historia osoan zehar, ETAren eta bere inguruko kale-borroka taldeen helburu nagusienetako bat izan da Ertzaintza.\nETAk hil dituen Ertzaintzako agenteak\n1985eko martxoaren 7an: Bere autoan jarri zioten bonba-lapa batek eztanda egin ostean zendu zen Juan Carlos Diaz Arkotxa Ertzaintzako superintendentea, Elorriagako udalerrian Araban.\n1986ko azaroaren 2an: Lucio Aginagalde industria-burua askatzea lortu zen operazioan hil zen Genaro García de Andoain, Ertzaintzako Gaien Ordezkari Nagusia zena. ETAko terroristek egindako tiroek hil zuten Ubidean, Bizkaian.\n1988ko urriaren 16an: Juan Jose Pacheco Cano ertzaina Legazpin (Gipuzkoa) hil egin zen Madril-Irun trenbideko tunel bat miatzen ari zela lehergailu batek eztanda egin ostean.\n1989ko maiatzaren 24an: Luis Hortelano García Ertzaintzako lehergailu-teknikaria eta Polizia Nazionaleko agente bi zendu ziren Zorrotzan (Bizkaia) jarritako bonba-auto bat miatzen ari zirenean.\n1991ko irailaren 1ean: Alfonso Mentxaka Lejona ertzaina zendu zen Bilbon "Bizkaia" komandoko kideekin izandako tiroketa batean.\n1993ko azaroaren 26an: Ertzaintzako sarjentua zen Joseba Goikoetxea Asla bere auto barruan tiroz hil zuten Bilbon.\n1995eko abenduaren 10ean: Iñaki Mendiluce Etxebarria eta Jose Luis González Villanueva ertzainak Itsasondon (Gipuzkoa) erail zituzten eskopeta batekin hainbatetan tiro eginez.\n1996ko martxoaren 4an: Ramón Doral Trabadelo ertzaina hil egin zen Irunen autoan jarrita zuen lapa-bonba batek eztanda egin ostean.\n1997ko urriaren 14an: Txema Agirre Larraona ertzaina tiroz hil zuten Bilboko Guggenheim Museoan egindako atentatu saiakera batean.\n2000ko otsailaren 22an: Arabako PSEko idazkari nagusia, Fernando Buesa Blanco, eta bere bizkartzaina zen Jorge Díez Elorza Ertzaintzako agentea hil ziren Gasteizen, ondotik igarotzean bonba-auto batek eztanda egin ostean.\n2001eko martxoaren 9an: Ertzaintzako patruilentzat tranpa bezala jarritako bonba-autoetako bat lehertzean erail zuten Andoainen Iñaki Totorika Vega ertzaina.\n2001eko uztailaren 14an: Gipuzkoako Ikerketa Unitateko burua zen Mikel Uribe Aurkia komisariordea ETAko kideek metraileta batekin tirokatuta hil zuten Leaburuko udalerrian, Gipuzkoan.\n2001eko azaroaren 23an: Beasainen (Gipuzkoa) Ana Isabel Arostegi Legarreta eta Javier Mijangos Martínez de Bujo Ertzaintzako agenteak terrorista bik hil egin zituzten bidegurutze batean trafikoa bideratzen ari z


GEU Elkartea - Wikipedia, entziklopedia askea.\nGeu elkartea Gasteizko euskaldunak biltzeko asmoz 1992an sortutako elkartea da. Elkartearen helburu nagusia euskararen erabilera sustatu eta haren inguruan sortutako komunitatea sendotzea da.\n1 Lan ildo nagusiak\nLan ildo nagusiak[aldatu | aldatu iturburu kodea]\nGEU elkarteak esparru askotan sustatzen ditu euskarari lotutako jarduerak. Egitasmo nagusiak hauek dira:\nGEUrekin mendira: Mendirako txangoak antolatzen dituen taldea da.\nGasteizko Irakurle Kluba: Aldizka biltzen den taldea euskaraz idatzitako edo euskarara itzulitako liburuen inguruan aritzeko, liburuaren egilearen beraren parte hartzearekin.\nKultur Errota: Kultura eta aisialdi jardueren programa, urte osoan hiriko hainbat gunetan garatzen dena.\nGasteizko Euskararen Agenda: Gasteizen eta Araban euskaraz antolatzen diren jarduera guztien bilduma.\nGasteizko Mintzalaguna: Euskara praktikatu nahi dutenen topagunea, aldizkako topaketen bidez eta laguntzaile batekin euskarazko etorria hobetzeko.\n1992tik 2009ra GEU (Geu Gasteiz) izeneko aldizkaria kaleratu zuen elkarteak. 2012an Hirinet izeneko proiektu multimedia jarri zuen abian, Internet bidezko komunikazioari garrantzi berezia emanez. 2014ko amaieran, berriz, Alea aldizkari astekaria argitaratzen hasi zen.\nOihaneder[aldatu | aldatu iturburu kodea]\nElkarteak, Gasteizko Kafe Antzokia Plataformaren beste talde batzuekin eta Udalarekin batera Oihaneder Euskararen Etxea 2014ko urrian zabaldu zuten, Montehermoso edo Oihaneder jauregian hain zuzen ere. Bertan, kultur ekimenak antolatzea eta euskaldun komunitatearen bilgune izatea dituzte helburu nagusi.


Mugikortasunaren Astea (irailak 16-22)\nAurten Junetorri doan eta “mugikortasun jasangarrirako aukerak” tailerra egongo dira.\nLegazpik Europako mugikortasunaren Astearekin bat egin du, honako jarduera hauekin:\nJunetorri doan: irailak 16- 22\nMugikortasunaren Astean JUNETORRI doan erabili dezakezu!\nHerri barruko joan-etorrietan normalean autoa erabiltzen baduzu, proba ezazu Junetorri zerbitzua.\nErosoa, merkea eta jasangarria da.\nTailerra. Ibilgailu elektrikoak eta mugikortasun jasangarrirako aukerak.\nEguna: Irailak 28an\nOrdua: 18:30 etan.\nEdukiera mugatua, berez ezinbestekoa da aldez aurretik izena ematea.\nedo telef: 628- 53 22 48 . EPEMUGA : (irailak 25)\nTxirringako martxa (bertan behera)\nMugikortasunaren astea dela eta, udalerrian mugikortasun iraunkorra aldarrikatzeko egiten ohi diren ekintzetatik garrantzitsuenetako bat izaten da ia herri osoa zeharkatzen duen ibilbidea bizikletaz egitea.\nEkintza horrek oihartzun handia du legazpiarren artean.\nAurten, COVID-19ak sortutako egoera dela eta, herritarren osasuna zaintzea da helburu nagusia, ahal den neurrian jende pilaketak saihestuz; hori dela eta, aurten bizikleta irteera hori ez egitea erabaki da.\nDatorren urtean jarduera hori berreskuratzea eta gauzatzeko aukera izatea espero dugu.\nMugikortasunaren astea dela eta, udalerrian mugikortasun iraunkorra aldarrikatzeko egiten ohi diren ekintzetatik garrantzitsuenetako bat izaten da ia herri osoa zeharkatzen duen ibilbidea bizikletaz egitea. Ekintza horrek oihartzun handia du legazpiarren artean.


Aukeratu Formatua - Orrialdea - Zutabeak fitxa\nAukeratu Formatua - Markoa eta objektua - Zutabeak fitxa\nAukeratu Ikusi - Estiloak, eta ireki laster-menuko Aldatu/Berria - Zutabeak fitxa\nAukeratu Txertatu - Markoa - Markoa - Zutabeak fitxa\nAukeratu Txertatu/Formatua - Sekzioa(k) - Zutabeak fitxa\nAurrez zehaztutako zutabe-diseinuak hautatu edo zuk sor ditzakezu. Orrialde-estilo bati diseinua aplikatzean, estilo hori erabiltzen duten orrialde guztiak eguneratzen dira. Era berean, marko-estilo bati zutabe-diseinua aplikatzen badiozu, estilo hori erabiltzen duten marko guztiak eguneratzen dira. Marko bakarraren zutabe-diseinua ere alda dezakezu.\nIdatzi orrialdean, markoan edo sekzioan eduki nahi duzun zutabe kopurua.\nAurrez zehaztutako zutabe-diseinuetako bat ere hauta dezakezu.\nBanatu edukia zutabe guztietan uniformeki\nTestua zutabe anitzeko sekziotan maila berean banatzen du.\nZabalera eta tartea\nZabalera automatikoa kontrol-laukia hautatuta ez badago, sartu zutabeen zabalera eta tartearen aukerak.\nZutabe-zenbakia, zabalera eta ondoko zutabeekiko duen distantzia bistaratzen da.\nZutabe-bistaratzea ezkerrera zutabe bat eramaten du.\nZutabe-bistaratzea eskuinera zutabe bat eramaten du.\nSartu zutabeen artean utzi nahi duzun tartea.\nZabalera bereko zutabeak sortzen ditu.\nZutabe-diseinuaren aurrebistak zutabeak bakarrik erakusten ditu, eta haien inguruko orrialdea.\nArea hori erabilgarri egongo da diseinuak zutabe bat baino gehiago baditu.\nHautatu zutabeen marra bereizlearen formatu-estiloa. Marra bereizlerik nahi ez baduzu, aukeratu "Bat ere ez".\nSartu marra bereizlearen luzera eta zutabe-arearen altueraren ehunekoa.\nHautatu marra bereizlearen lerrokapen bertikala. Aukera hori erabilgarri egongo da marraren Altuera balioa % 100 baino txikiagoa bada.\nHautatu zutabe-diseinuari aplikatu nahi diozun elementua. Aukera hori erabilgarri egongo da elkarrizketa-koadro hau Formatua - Zutabeak aukeraren bidez ireki baduzu.


III. Koska Sariak, gaur - bizkaie.biz\nBizkaie! 2020-11-17 09:53 Musikea\nEkimena 19:00etan hasiko da.\nGaur, zemendiaren 17an, 2020ko III. Koska Sariak banatuko ditue Bilboko Euskalduna Jauregian dagoan 0B aretoan. Babesle nagusiak, hurranez hurran, Bizkaiko Foru Aldundia, Vinilo FM eta Musika Master dira; helburua, barriz, Bizkaiko kontzertu-aretoak, jaialdiak eta tabernak omentzea da, zuzeneko kontzertuak egitea posible egiten daben teknikarien beharra gogorarazoteaz gan.\nHorrezaz gan, Inun, 4 Villains eta Bringas taldeen emonaldiak egongo dira. Igazko Koska Sarien talde irabazleak, Rat-Zinger-ek, sari-banaketan parte hartuko dau, alor kulturaleko beste ordezkari batzukaz batera. Egitasmoaren aurkezleak Garazi Elgezabal eta Josetxo Lopez Intxaurbe izango dira. Hautagaiak izan diran taldeen artean, besteak beste, Capsula, Belako, Zea Mays, Arima, Wreck Totem edo The Space Octopus dagoz. Sariketan honakoak banatuko dira:\n2020ko Koska Saria difusinoari.\n2020ko Koska Saria musika-ibilbideari.\n2020ko Koska Saria sortu barri dan taldeari.\n2020ko Koska Saria rock diskorik onenari.\n2020ko Koska Saria rock talderik onenari.\nLehenengo hiru kategorietako irabazleak epaimahai aditu batek erabagiko ditu; gainontzeko biak Musika Masterren datu-basean sartuta dagozan talde bizkaitarrek aukeratuko ditue. Aretoko ateak 18:30ean edegiko ditue. Bertaratzeko gonbidapenak nominalak izango dira eta OnTour Up aplikazinoaren bidez eskuratu ahalko dira. Ganera, plaza-kopurua mugatu egingo da, segurtasun-aforoa osotzeko.\nCOVID-19ak sorturiko krisia medio, osasun- eta babes-neurri danak hartuko dira.\nInformazino gehiago: koskasariak@musikamaster.eus